«Муҳташам юз йил» тошкентлик Евгения ҳикоясида\nБугунги блогимиз муаллифи – тошкентлик гўзал, дилбар қиз Евгения Юн. Ушбу куз унинг учун Туркиянинг ноёб ва чиройли қадимий шаҳарлари бўйлаб ёрқин ва унутилмас саёҳати билан бошланди!\nМақоламизда гап кетадиган ушбу ноёб ва ноодатий мамлакатга доим қизиқишим катта бўлган. Улуғвор Истанбулнинг бетакрор обидалари, Каппадокиядаги ўзига хос манзара ва ҳаво шарлари, Мармар ва Эгей денгизи соҳиллари – буларнинг барчаси мени узоқ вақтдан бери ўзига сеҳрлаб келган.\nТаътилда қаерга дам олишга бориш масаласи кун тартибига қўйилганида менинг танловим шубҳасиз таниш ва лекин ўзининг сиру синоатларини яширган Туркия бўлди. Ушбу мамлакатни инсон умрида ҳеч бўлмаса бир марта кўриши керак деб ҳисоблайман! Нега дейсизми? Бу ҳақда қуйида сўзлаб беришга ҳаракат қиламан!\nҚаерга саёҳат қилишни танлаётганимда қизиқарли экскурсияларнинг мавжудлигига эътибор бердим. Пляжда дам олиш мен учун эмасдек туюлди. Ёрқин ва унутилмас таассуротлар, энг ноёб жойларга бориш, маҳаллий аҳоли, уларнинг урф-одатлари, шунингдек ўлканинг бой табиати билан танишишни хоҳлаган эдим. Менга сайёҳлик агентлигида таклиф қилинган «Мега-тур»да буларнинг барчаси мен учун танлангандек эди. Дастурни ўрганиб чиқиб, бу айнан мен излаган нарса эканлигига амин бўлдим. Ўша куниёқ ўйлаб ўтирмасдан турни бронлаштирдим ва бир ой ўтиб саёҳат қилишим керак бўлган жойларни ўрганишга тушдим.\nТан олишим керак, август мен учун жуда секин ўтгандек туюлди, илгари фақат фильмларда кўрган жойларга тезроқ боришни жуда хоҳлаётган эдим.\nАйтганча, саёҳатга мустақил боришдан умуман қўрқмаслик керак. Биринчидан, сиз бир ўзингиз бўлмайсиз, сизга гид, ҳайдовчи ва гуруҳингиздаги бошқа сайёҳлар ҳамроҳлик қилишади. Иккинчидан, кундалик юмушлардан холи бўлиш, ўй-ҳаёлларга берилиш имкони бор.\nВа мана, ниҳоят, узоқ кутилган 31 август етиб келди, учиш 7:40 да, мен тўла-тўкис тайёрман. Бир неча соат ўтиб мен Истанбулда эдим. Ҳаяжонимни сўз билан таърифлаш мушкул. Ўша пайтда тезроқ меҳмонхонага бориб, жомадонни у ерда қолдириб, сайёҳлик гуруҳидаги янги дўстларим билан шаҳарни айланишни хоҳлаётган эдим.\nБиз меҳмонхонадан тахминан 13:00 да чиқиб, 23:00 да қайтдик. Бу вақт ичида ушбу улкан мегаполисда нималар қилишга улгурдик? Албатта, тарихий марказ – Султон Аҳмад майдонига ташриф буюришга, зираворлар ва чиройли матолар сотилувчи маҳаллий бозорни айланишга, шинам Истанбул ресторанида анъанавий кабоб, аччиқ турк чойини татиб кўришга, улкан савдо марказини кўришга ва сайримизнинг охирида соҳил бўйига чиқиб денгиз шовқинини эшитишга муваффақ бўлдик.\nИстанбулдаги биринчи кунимиз воқеаларга бой ўтди, кейинги кун соат роппа-роса 8:00 да бизни Трояга сафар кутиб турган эди.\nТонг. 13 кишилик гуруҳ тўлиқ таркибда. Орамизда Ўзбекистон, Россия, Қозоғистон ва Исроилдан сайёҳлар бор эди. Соат 8:00 да олдимизга на рус, на инглиз тилида бирорта ҳам сўз билмайдиган Омер исмли ҳайдовчи келди. Шундай бўлса-да, танишувимизнинг биринчи соатидаёқ у билан тил топишиб олдик ва кейинчалик бир-биримизни яхши тушуниб кетдик. Кейин саёҳатимиздаги энг асосий инсон – ҳазил-мутойибаси ва кенг дунёқараши билан бизни ўзига ром этган Южель исмли гид билан танишдик.\nЖомадонларимизни юкхонага юклаб, Трояга йўл олдик.\nРежалаштирилганидек, Чаноққалъада тўхтаб ўтдик, у ерда Мармар денгиз бўйлаб катерда сузишга улгурдик.\nКўз ўнгимда намоён бўлган гўзал манзарани суратга олишга ҳаракат қилаётганимда, мен камера объективи ушбу жойларнинг гўзаллигини ҳатто 50 фоизгача ҳам етказиб бера олмаслигини тушундим. Шунда смартфонни бир четга қўйиб, шундоққина ёнимдан учиб ўтаётган чайкаларни кузатиб, денгизни томоша қилишга тушдим.\nҚуруқликка чиққач, гид бизга икки соат бўш вақт берди. Биринчи бўлиб биз маҳаллий таомларни татиб кўришга отландик. Меҳмонхонадаёқ биринчи навбатда ҳақиқий турк донарини татиб кўришга келишиб олдик. Шу ердаги кафеларнинг бирига кириб, жуда ҳам тотли улкан донарни буюртма қилдик. Нимасини айтасиз, Туркияда гўштли таомлар тайёрлашни қойиллатишади! Сўнг биз ўзимизни денгиз фонида кўпроқ суратга олишга қарор қилдик. Чаноққалъада чиройли жойларни қидириб ўтиришнинг ҳожати ҳам қолмади – бу ердаги манзара суратингизни ижтимоий тармоқларнинг маликасига айлантириши шубҳасиз!\nШу ернинг ўзида, қирғоқда машҳур голливуд фильмида суратга олинган Троя оти ўрнатилган.\nБелгиланган вақтга ҳамма автобусга келди ва биз Трояга йўл олдик. Қадимий шаҳар харобалари бўйлаб экскурсия тахминан икки соатни эгаллади.\nМинг йиллар аввал илк давлатлар пайдо бўлган жойларни ўз кўзимиз билан кўриш ниҳоятда қизиқарли бўлди. Этимиз жунжикиб кетди.\nЭкскурсия якунида денгиз қирғоғида жойлашган Tusan меҳмонхонасига йўл олдик. Нима деб ўйлайсиз, биринчи навбатда биз нима қилдик? Албатта, пляжга бордик! Кўз ўнгимизда ажойиб манзара – тўлқинланувчи денгиз ва қуёш ботиши намоён бўлди.\nМириқиб чўмилиб бўлгач, биз гуруҳимиз билан дўстона кечки овқат уюштирдик. Ҳазиллашдик, бир-биримиз билан яқиндан танишдик, илк таассуротларимиз билан ўртоқлашдик. Саёҳатимизнинг иккинчи куни мана шундай ўтди.\nУчинчи кун тонгида роппа-роса 8:00 да Омер ва Южель яна бизни кутиб олишди. Кейинги манзил Эллин цивилизацияси маркази бўлмиш Пергам эди. Йўл-йўлакай гуруҳимиз қувноқ суҳбатларни давом эттираверди, гидимизнинг ҳазиллари эса янада ажойиб кайфият бағишлади. Пергамга келдик. Қадимий театр, Цельсий кутубхонасига узоқ кутилган ташриф. Ансамблларни томоша қилиш. Кейин Муқаддас Мария уйига экскурсия қилдик. Бу ерда ўзгача муҳит ҳукмрон эди.\nЧарчаб, бироқ кўнглимиз тўлган ҳолда меҳмонхонага қайтдик.\nКейинги кун тонгда Муқаддас Иоанн черковини, ундан сўнг – Памукқалъани кўздан кечирдик, у ерда бизни Хиераполис бўйлаб экскурсия, бир қарашда қорли текисликларни эслатувчи оҳак қатламларга эга травертин террасалари, шунингдек Клеопатра бассейнида чўмилиш кутиб турган эди. Афсоналарга кўра, миср маликаси қайноқ минерал булоқларда ванналар қабул қилганлиги боис доим ёш ва гўзал бўлиб қолаверган экан.\nБешинчи кунимиз одатдагидек меҳмонхонадаги нонушта ва автобус ёнида йиғилишдан бошланди. У ерда ҳар доимгидек Омер ва Южель бизларни кутиб турарди. Кун осон кечмаслиги кутилаётган эди, боиси Каппадокияга режалаштирилаётган сафар тахминан тўққиз соатни эгаллаши лозим эди. Конья орқали ўтувчи йўлда биз анъанавий турк лаваши, яъни шаурмани татиб кўрдик. Куч-қувватга тўлиб, орадаги бир нечта тўхташлар билан йўлимизда давом этдик. Йўлда турли совғалар, мева ва ширинликлар харид қилдик.\nМанзилга етиб келганимизда бизни меҳмонхонага жойлашиш, кечки овқат ва тунги Аванос (биз Каппадокияда тўхтаган шаҳар) бўйлаб сайр кутиб турган эди. Гидимиз Южель бизга шаҳарни кўрсатишга қарор қилди...\nИкки соатлик сайр давомида биз шаҳарнинг марказий қисмини кўришга, кўриш майдончасига чиқишга, ширин чой ичишга ва машҳур турк дондурмасини татиб кўришга, Туркиянинг энг катта дарёси Қизил Эрмак бўйлаб ўтишга улгурдик.\nОлтинчи кун Каппадокияни тезроқ ичидан кўриш иштиёқи билан бошланди. Бизни машҳур Гёреме севги водийси, бир неча қаватлардан ташкил топган дунёдаги энг йирик ер ости шаҳарларидан бири Қаймоқли, илк православ черковлари бўйлаб экскурсия, шунингдек туялар ва генераллар водийси бўйлаб сайр кутаётган эди.\nШу ерда гуруҳ бўлиб биринчи марта суратга тушдик.\nЕттинчи куннинг тонгида биз Истанбулга йўл олдик. Йўлда Туркия пойтахти Анқара бўйлаб экскурсияга тўхтадик. Мустафо Камол отатурк мақбарасига ташриф буюриб, қоровуллар алмашинишини кузатдик. Бу гидимиз Юксель билан сўнгги экскурсиямиз эди. Бундан бироқ кўнглимиз ғашланди, лекин Истанбулдаги кейинги кунимиз умиди исталган салбий ҳаёлларни тарқатиб юборар эди. Каппадокиягача бўлган йўл узоқ ва мураккаб кечди, ҳатто кечки Истанбул бўйлаб режалаштирилган сайр ҳам кейинги кунга қолдирилди.\nСаккизинчи кун – гуруҳимиздаги кўпчилик сайёҳларнинг учиб кетиш куни эди. Дўконларни айланиш, маҳаллий обидаларни томоша қилишга улгуриб қолиш керак эди.\nИстанбулни ичидан кўришнинг ажойиб имконияти – у ерга мустақил йўл олиш.\nБориш шарт бўлган жойлардан бири – Тўпқопи саройи. Маҳобатли сарой комплекси ўлчами билан лол қолдиради. Усмонлилар сулоласи қароргоҳи дунёдаги энг каттаси ҳисобланади. У ерга гидсиз боришдан қўрқманг, қадимий шарқнинг ўзига хос муҳитини ёлғизликда ҳис қилиш янада қизиқ бўлар экан.\nБосфорга ажойиб манзара очилувчи султон террасасида суратга тушиш ва ўзингизни ҳақиқий султонлардек ҳис қилиш имконияти бор!\nТан олишим керак, турк халқи мени ўзининг меҳрибонлиги ва очиқкўнгиллиги билан ром этди. Бу хоҳ таксичи бўлсин, хоҳ музқаймоқ сотувчиси ёки кафедаги официант – ҳар бири менда илиқ таассурот қолдирди. Бироқ мени чиндан ҳам қойил қолдирган нарса, бу туркларнинг ит ва мушукларга бўлган эътиборлари. Улар турк шаҳарларининг тўла-тўкис фуқаролари. Уларни бу ерда ҳар қадамда учратиш мумкин – бекатларда, дўконларга кираверишда, йўлкаларда, паркларда ва ҳ.к. Гуруҳимиздаги бир аёл, агар мушук бўлиб туғилганимда, Туркияни танлаган бўлардим, дегани эсимда. Дарҳақиқат, жониворларни бу ерда яхши кўришади, улар ҳақида ғамхўрлик қилишади, уларга озор бериш ҳеч кимнинг ҳаёлига келмайди.\nТуркия бўйлаб саёҳат бутун умрга ёдимда қолади! Ушбу давлатни ичидан кўриш имкониятини менга «Мега-тур» тақдим этди. Саёҳатим орқали меҳмондўст, ёрқин, қизиқарли ва ноёб Туркияни бевосита кўриш имкониятига эга бўлганимдан бениҳоя хурсандман.\nЕвгения Юннинг саёҳати Tatil.uz ҳамкорлари – Leisure Business Travel (Туркия) компанияси томонидан ташкиллаштирилди.\nМақола муаллифи: Евгения Юн


Гепатит С касаллигини тадқиқ қилган америкалик ва британиялик олимлар Нобел мукофотини қўлга киритди – O'zbekiston Milliy paralimpiya qo'mitasi\nФизиология ёки тиббиёт бўйича Нобел мукофоти гепатит С вирусини топганлик учун берилди. Уни Ҳарви Олтер, Чарлз Райс ва Майкл Ҳоутон қўлга киритди.\nФизиология ёки тиббиёт бўйича 2020 йилги Нобел мукофоти америкалик Ҳарви Олтер ва Чарлз Райс ҳамда британиялик Майкл Ҳоутонга берилди. Мукофот гепатит С вирусини топганлик учун тақдим этилди, деб ёзади Нобел қўмитаси ўз сайтида.\nУшбу вирус одамларда ва шимпанзеда гепатит C касаллигини келтириб чиқаради. У 1989 йилда топилган бўлиб, шимпанзеда гепатит А ёки гепатит Вга ўхшаш касалликни келтириб чиқарган, аммо улардан биронтаси бўлмаган вируснинг ДНК нусхасини клонлаш орқали аниқланган.\nОлтер, Райс ва Ҳоутоннинг тадқиқоти ушбу вируснинг аниқланишида муҳим роль ўйнади. Олтер АҚШ Миллий соғлиқни сақлаш институтларидаги ҳамкасблари билан биргаликда қон қуйилган беморларда гепатит ҳолатларини ўрганиб чиқди. Олимлар маълум бўлган гепатит А ва гепатит В билан бир қаторда, уларга ўхшаш яна бир касаллик мавжудлигини исботлади. Ўшанда номаълум қўзғатувчи уни шимпанзеларга юқтириши мумкинлиги аниқланди. Касаллик «на А, на В» гепатит деб номланган.\nЭслатиб ўтамиз, Швеция ва Норвегияда Нобель ҳафталиги бошланди. Ушбу ҳафталик давомида нуфузли мукофотнинг 2020 йилги совриндорлари эълон қилинади.\nСтокҳолмдаги Нобель қўмитаси 5 октябрда тиббиёт, 6 октябрда физика, 7 октябрда кимё, 8 октябрда адабиёт, 12 октябрда эса иқтисодиёт бўйича совриндорларни эълон қилади.\nТинчлик бўйича Нобель мукофоти эса Норвегия пойтахти Ослода 9 октябрда эълон қилинади.


Путин ва Ким Чен Ин қачон ва қаерда учрашиши маълум бўлди - 23.04.2019, Sputnik Ўзбекистон\nКХДР етакчиси Россия ҳудудига 24 апрел чоршанба куни зирҳланган поездда 230 кишидан иборат делегация билан бирга кириб келади. 23.04.2019, Sputnik Ўзбекистон\n© Агентство Порт Амур / Фотобанкка ўтишСеверокорейский лидер Ким Чен Ир в Приамурье\n© Агентство Порт Амур\nКХДР етакчиси Россия ҳудудига 24 апрел чоршанба куни зирҳланган поездда 230 кишидан иборат делегация билан бирга кириб келади.\nТОШКЕНТ, 23 апр - Sputnik. Россия президенти Владимир Путин ва Шимолий Корея раҳбари Ким Чен Ин 25 апрел куни Узоқ Шарқ Федерал университетида (УШФУ) учрашади, деб хабар қилмоқда Россия ОАВлари.\nШимолий Корея етакчиси Россияга ташриф буюради\n15 Апрел 2019, 13:28\nХабарда айтилишига кўра, КХДР етакчиси Россия ҳудудига 24 апрел чоршанба куни зирҳланган поездда кириб келади. У билан бирга 230 кишидан иборат делегация ҳам Россияга ташриф буюради. Ким Чен Ин УШФУ кампусидаги люкс хоналардан бирида жойлашади.\nПайшанба куни икки давлат раҳбарларининг музокаралари бўлиб ўтади. Шундан сўнг Владимир Путин Пекинга “Белбоғ ва йўл” ташаббусида иштирок этиш учун йўл олади.\nКим Чен Ин эса Владивостокда қолиб, у ернинг диққатга эътибор жойларини томоша қилади.\nЭслатиб ўтамиз, Шимолий Корея етакчисининг отаси Ким Чен Ир ҳам 2002 йилда Владивостокка зирҳланган поездда ташриф буюрган ва шаҳарни томоша қилган эди.\n© Sputnik / Анна Огородник / Фотобанкка ўтишШимолий Корея етакчисининг зирҳланган поезди\nШимолий Корея етакчисининг зирҳланган поезди\nДушанба куни Корея Марказий телеграф агентлиги Ким Чен Ын яқин орақда Россияга ташриф буюришини хабар қилган эди. Лекин ахборот агентлиги ташрифнинг аниқ санасини келтириб ўтмаган.


Амлодипин – medu.uz – Дорилар ҳақида маълумотлар ўзбек тилида\nHome Йўриқномалар Амлодипин\nПрепаратнинг савдо номи: Амлодипин\nТаъсир этувчи модда (ХПН): Амлодипин безилати.\nЧиқарилиш шакли: Таблеткалар 5 ва 10 мг дан, оқ ёки деярли оқ ранглигача бўлган, думалоқ таблеткалар.\nфаол модда: 5 мг ва 10 мг амлодипинга эквивалент бўлган амлодипин безилати.\nёрдамчи моддалар: микрокристаллик целлюлоза, магний стеарати.\nФармакотерапевтик гуруҳи: Антигипертензив восита (кальций каналларининг блокатори).\n“Секин” кальций каналлари блокаторларининг II авлоди, дигидропиридин ҳосиласи. Антигипертензив ва антиангинал таъсир кўрсатади. Кальций каналларини блоклайди, кальцийни хужайрага мембраналар орқали ўтишини камайтиради.\nГипотензив таъсири қон томирларининг силлиқ мушакларига тўғридан-тўғри бўшаштирувчи таъсири билан боғлиқ. Артериал гипертензияда бир марталик дозаси артериал босимнинг (АБ) 24 соат давомида клиник аҳамиятли пасайишини таъминлайди (беморни «ётган» ва «тик турган» ҳолатларида). Артериал босимнинг (кескин пасайишини, жисмоний юкламага толерантликни, чап қоринчани чиқариб ташлаш фракциясини пасайишини чақирмайди. Чап қоринча миокардининг гипертрофияси даражасини камайтиради ва юрак ишемик касаллигида (ЮИК) антиатеросклеросклеротик ва кардиопротектор таъсир кўрсатади. Миокарднинг қисқарувчанлиги ва ўтказувчанлигига таъсир кўрсатмайди, юрак қисқаришлари тез-тезлигини (ЮҚТ) рефлектор ошишини чақирмайди, тромбоцитлар агрегациясини тормозлайди, калава фильтрацияси тезлигини оширади, кучсиз натрийуретик таъсирга эга.\nПрепаратнинг антиангинал самараси периферик артериолаларни кенгайтириш хусусияти билан боғлиқ; бу умумий периферик томирлар қаршилигини пасайишига олиб келади, бунда рефлектор тахикардия пайдо бўлмайди.\nПрепаратнинг таъсири остида миокарднинг кислородга бўлган эҳтиёжи ва юрак мушаги томонидан энергия сарф этилишини пасайиши юз беради.\nМодда алмашинуви ва қон плазмасидаги липидлар даражасига ножўя таъсир кўрсатмайди; антиатеросклеротик, антитромботик фаолликка эга.\nДиабетик нефропатияда микроальбуминурияни оширмайди.\nИчга қабул қилингандан сўнг, овқат қабул қилишдан қатъий назар, меъда-ичак йўлларидан секин сўрилади (90%); қондаги максимал концентрацияси 6-12 соатдан сўнг аниқланади. Препаратнинг қон плазмасидаги барқарор мувозанатли концентрациясига 7-8 кун узлуксиз қабул қилинганидан кейин эришилади. Тақсимланиш ҳажми – тахминан 20 л/кг, биокираолишлиги 60-65% ни ташкил қилади. Қон плазмаси оқсиллари билан боғланиши – 95-98% дан ортиқ. Препаратнинг ярим чиқарилиш даври 35-40 соат, бу уни суткада 1 марта буюриш имконини беради. Нофаол метаболитларини ҳосил бўлиши билан асосан жигарда метаболизмга учрайди. Қабул қилинган дозанинг 10% дан камроғи ўзгармаган ҳолда, тахминан 60% нофаол метаболитлари кўринишида буйраклар орқали чиқарилади, 20-25% метаболитлари кўринишида ўт-сафро билан ва ичак орқали, шунингдек кўкрак сути билан чиқарилади. Гематоэнцефалик тўсиқ орқали ўтади. Артериал гипертонияси бўлган беморларда ярим чиқарилиш даври тахминан 48 соатни ташкил қилади, кекса пациентларда 65 соатгача ошади, жигар етишмовчилигида – 60 соатгача, буйраклар фаолияти бузилганда – ўзгармайди. Гемодиализда чиқарилмайди.\nАртериал гипертензия, зўриқиш стенокардияси, вазоспастик стенокардия, оғриқсиз миокард ишемияси, декомпенсацияланган сурункали юрак етишмовчилигида (ёрдамчи даво сифатида) қўлланади.\nИчга, бошланғич доза – суткада 5 мг бир марта қабул қилиниб, кейинчалик билан 7-14 кун давомида аста секин суткада бир марта 10 мг гача оширилади; артериал гипертензияда тутиб турувчи доза – суткада 2,5-5 мг. Зўриқиш стенокардияси ва вазоспастик стенокардияда – суткада 5-10 мгдан бир марта; стенокардия хуружларини олдини олиш учун- суткада 10 мг. Озғин пациентларга, бўйи баланд бўлмаган пациентларга, кекса беморларга, жигар фаолияти бузилган беморларга гипотензив дори воситаси сифатида бошланғич 2,5 мг дозада, антиангинал дори воситаси сифатида- 5 мг буюрилади. Сурункали юрак етишмовчилигида бошланғич доза – суткада 2,5 мг дан 1 марта буюрилади, яхши ўзлаштирилганида дозани аста-секин суткада 1 марта 10 мг гача оширилади.\nЮрак-томир тизими томонидан: юрак уриши, ҳансираш, артериал босимни яққол пасайиши, ҳушдан кетиш, васкулит, шишлар (тўпиқ ва оёқларни шиши), юзга «қон қуйилишлари», кам ҳолларда – ритмни бузилиши (брадикардия, юрак қоринчаси тахикардияси, бўлмачаларни липиллаши), кўкрак қафасида оғриқ, ортостатик гипотензия; жуда кам ҳолларда – юрак етишмовчилигини ривожланиши ва чуқурлашиши, экстрасистолия.\nМарказий нерв тизими томонидан: бош оғриғи, бош айланиши, толиқиш, уйқучанлик, кайфиятни бузилиши, тиришишлар; кам – ҳолларда ҳушни йўқотиш, гиперестезия, асабийлик, парестезиялар, тремор, вертиго, астения, лоҳаслик, уйқусизлик, депрессия, ғайри – табиий тушлар кўриш, жуда кам ҳолларда – атаксия, апатия, ажитация, амнезия.\nОвқат ҳазм қилиш тизими томонидан: кўнгил айниши, қусиш, эпигастрияда оғриқлар, кам ҳолларда – «жигар» трансаминазалари даражасини ошиши ва сариқлик (холестаз билан боғлиқ), панкреатит, оғизни қуриши, метеоризм, милкларни гиперплазияси, қабзият ёки диарея, жуда кам ҳолларда – гастрит, иштаҳани ошиши.\nСийдик жинсий таносил томонидан: кам ҳолларда – поллакиурия, сийишга оғриқли қистовлар, никтурия, жинсий фаолиятни бузилиши (шу жумладан потенцияни пасайиши); жуда кам ҳолларда – дизурия, полиурия.\nТери қопламалари томонидан: жуда кам ҳолларда – ксеродермия, алопеция, дерматит, пурпура, тери рангини ўзгариши.\nАллергик реакциялар: терини қичишиши, тошма (шу жумладан эритематоз, макулапапулез тошма, эшакеми), ангионевротик шиш.\nТаянч – ҳаракат аппарати томонидан: кам ҳолларда – артралгия, артроз, миалгия (узоқ қўлланганида); жуда кам ҳолларда – миастения.\nБошқалар: кам – гинекомастия, полиурикемия, тана вазнини ошиши/камайиши, тромбоцитопения, лейкопения, гипергликемия, кўришни бузилиши, конъюнктивит, диплопия, кўзда оғриқ, қулоқларни шанғиллаши, орқа оғриғи, диспноэ, бурундан қон кетиши, кўп терлаш, чанқоқ; жуда кам ҳолларда – совуқ ёпишқоқ тер, йўтал, ринит, паросмия, таъм сезишни бузилиши, аккомодацияни бузилиши, ксерофтальмия.\nЎта юқори сезувчанлик (шу жумладан бошқа дигидропиридаминларга), оғир артериал гипотензия, ҳомиладорлик, лактация даври.\nЭҳтиёткорлик билан – жигар фаолиятининг бузилиши, синус тугунининг заифлиги синдроми (яққол брадикардия, тахикардия), декомпенсацияланган сурункали юрак етишмовчилиги, енгил ва ўртача артериал гипотензия, аортал стеноз, митрал стеноз, гипертрофик обструктив кардиомиопатия, ўткир миокард инфаркти (ва кейин 1 ой давомида), қандли диабет, липид профилини бузилиши, кексалик ёшида буюрилади.\nМикросомал оксидланиш ингибиторлари амлодипиннинг қон плазмасидаги концентрациясини ошириб (ножўя таъсирларининг ривожланиши хавфини кучайтиради), жигарнинг микросомал ферментлари индукторлари эса – камайтиради.\nНостероид яллиғланишга қарши препаратлар, айниқса индометацин (натрийни тутилиб қолиши ва буйракда простагландинлар синтезини блокадаси), альфа адреностимуляторлар, эстрогенлар (натрийни тутилиши), симпатомиметиклар препаратнинг гипотензив самарасини сусайтиради.\nТиазид ва «ҳалқали» диуретиклар, бета-адреноблокаторлар, верапамил, ангиотензин-айлантирувчи фермент ингибиторлари (ААФ) ва нитратлар антиангинал ва гипотензив самарасини кучайтиради.\nАмиодарон, хинидин, альфа1-адреноблокаторлар гипотензив самарани кучайтириши мумкин.\nДигоксин ва варфариннинг фармакокинетик параметрларига таъсир кўрсатмайди.\nЦиметидин амлодипиннинг фармакокинетикасига таъсир қилмайди.\nЛитий препаратлари билан бирга қўлланганда уларнинг нейротоксик белгилари (кўнгил айниши, қусиш, диарея, атаксия, тремор қулоқларнинг шанғиллаши) кучайиши мумкин.\nКальций препаратлари «секин» кальций каналларининг блокаторлари самарасини сусайтириши мумкин.\nКальций каналларининг барча блокаторлари (шу жумладан амлодипин ҳам) юрак етишмовчилиги ва яққол аортал стенози бўлган беморларда эҳтиёткорлик билан қўлланиши керак. Кам ҳолларда, айниқса коронар артерияларнинг яққол обструкцияси бўлган пациентларда, даволашни бошлашда ёки амлодипиннинг дозаси оширилганда, стенокардия кўпроқ, давомийроқ ва оғирроқ ривожланиши мумкин.\n«Секин» кальций каналларининг блокаторларида «бекор қилиш» синдроми йўқлигига қарамасдан, даволашни тўхтатиш олдидан дозани секин-аста пасайтириш тавсия қилинади.\nАмлодипинни автомобилни бошқаришга ёки механизмлар билан ишлашга таъсири тўғрисида хабарлар бўлмаган. Шундай бўлсада, айрим пациентларда кўпинча даволашнинг бошида уйқучанлик ва бош айланиши пайдо бўлиши мумкин. Улар пайдо бўлганида пацент автомобилни бошқариш ёки механизмлар билан ишлашда махсус эҳтиёткорлик чораларига риоя қилиши керак.\nАмлодипинни ҳомиладорлик ва эмизиш даврида қўллашнинг хавфсизлиги аниқланмаган. Ҳомиладорлик даврида фақат она учун тахмин қилинаётган фойда, ҳомила учун потенциал хавфдан устун бўлгандагина қўллаш мумкин.\nБелгилари: артериал босимни яққол пасайиши, тахикардия, хаддан ташқари периферик вазодилятация.\nДаволаш: меъдани ювиш, фаоллаштирилган кўмир буюриш, юрак-қон томир тизими фаолиятини тутиб туриш, юрак ва ўпка фаолияти кўрсаткичларини назорат қилиш, пациентнинг оёқ-қўлларни кўтариб қўйилган ҳолатда ётқизиш. Кальций каналлари блокадасининг асоратларини бартараф қилиш учун – кальций глюконатини вена ичига юбориш лозим. Гемодиализ самарасиз.\nҚуруқ, ёруғликдан ҳимояланган жойда, 25°С дан юқори бўлмаган ҳароратда сақлансин


Ўқитувчининг маоши ва мавқеи ошди, таълим савияси-чи? » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Ўқитувчининг маоши ва мавқеи ошди, таълим савияси-чи?\n04 март, 2020 0 176\nЮртбошимиз томонидан мактабгача таълим ва умумий ўрта таълим муассасаларига алоҳида эътибор қаратилмоқда. Чунки, мактабда таълим-тарбия олаётган ўқувчилар келажакда малакали ва етук кадрлар бўлиб, юртимиз ривожига ўз ҳиссаларини қўшишлари керак. Бунинг учун, барча йўналишдаги фанлар бўйича давлат таълим стандартларини, ўқув дастур ва режаларни янгилаш, ўқитишни сифат ва мазмун жиҳатдан янада такомиллаштириш зарурдир. Мамлакатимизда Президентимиз Фармони билан қабул қилинган "2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси"да умумий ўрта таълим сифатини тубдан ошириш бўйича муҳим вазифалар белгилаб берилган. Таълим тизимининг моддий-техник базасини мустаҳкамлаш бўйича мустақилликдан кейинги даврда жуда катта ишлар амалга оширилиб, кўплаб мактаблар янги қурилди, реконструкция қилиниб, замонавий талаблар асосида жиҳозланди. Ўқитувчиларнинг иш ҳақи 2019 йил 1 январдан 1,5 баравар ошди. Олис ҳудудлардаги мактаблар педагог кадрларининг меҳнатини рағбатлантириш шартлари белгиланди ва натижада уларга 50 фоизгача қўшимча ойлик устамалар берилмоқда.\n- Ўқитувчилар обрў-эътиборини, жамиятдаги мавқеини ошириш бўйича амалга оширилган ишларни бутун жамоатчилик кўриб турибди, деб ўйлайман, - деди вилоят Матбуот уйида тизим масъуллари иштирокидаги ўтказилган матбуот анжуманида вилоят Халқ таълими бошқармаси бошлиғи С.Усмонов. - Ўтган йиллар давомида халқ таълими тизимини ислоҳ этиш бўйича Ўзбекистон Республикаси Президентининг 1 та фармони, 5 та қарори ва Вазирлар Маҳкамасининг 21 та қарори қабул қилинди. Бу ҳужжатлар тизимда жиддий ислоҳотларни бошлаб берди. Ўқитувчиларнинг мажбурий меҳнатига барҳам берилди, уларнинг ойлик маоши сезиларли ошди ва ҳоказо. Ўқитувчилар томонидан топшириладиган ҳисоботларга кўп вақт (кунига 4 соат) кетишининг олдини олиш мақсадида ҳисоботлар 7 тадан 3 тага қисқартирилди.\nАммо, шундай бўлса-да, нега тизимда муаммолар кўп? Ўқитувчиларнинг маоши, мақоми ошди, лекин савияси ҳамда ўқитувчилар томонидан ўқувчиларга билим бериш сифат ва самарадорлиги ошдими? Ахир энди шу мактабларда ўқиётган ўқувчиларга таълим-тарбия беришдаги навбатдаги муҳим вазифа - таълим сифати ва самарадорлигини ошириш бўлмоғи лозим эмасми? Очиқ айтиш керак-ки, тумандаги айрим мактабларда ёшларга берилаётган таълим даражаси ва сифати бугунги давр талабига тўлиқ мос эмас. Масалан, вилоят бўйича 2018-2019 ўқув йилида 11-синфни 30316 нафар ўқувчи битириб, шундан 2131 нафари, яъни 8,3 фоизи олий таълим муассасаларига ўқишга қабул қилинган бўлса, Каттақўрғон туман ХТБ тасарруфидаги мактабларининг 11-синфини битирган 2574 нафар ўқувчидан атиги 174 нафари, яъни 6,8 фоизи олий таълим муассасаларига ўқишга кирган, холос. Бу вилоят кўрсатгичидан ҳам паст натижа. Тумандаги 25 та - 7, 8, 11, 19, 27, 29, 30, 33, 40, 45, 47, 49, 59, 66, 67, 70, 71, 79, 81, 82, 84, 89, 95, 99 ва 101-мактабларнинг 11-синфини битирган ўқувчиларнинг бирортаси ҳам олий таълим муассасаларига ўқишга кира олмаганлигини қандай баҳолаш мумкин? Ўзбекистон Республикаси Президентининг 2019 йил 8 октябрдаги Фармони билан тасдиқланган Олий таълим тизимини 2030 йилгача ривожлантириш концепциясида мактаб битирувчиларининг олий таълим билан қамраб олиш даражасини 2020 йилда камида 25 фоизга ва келгусида 50-60 фоизга етказиш кўзда тутилган. Хўш, 6,8 фоиз кўрсатгичга эришган туман Халқ таълими бўлими бундай натижа билан қачон бу кўрсатгичга эришади? Бу мактаблар раҳбарлари ва ўқитувчиларига буюк аллома Маҳмудхўжа Беҳбудий бобомизнинг 1907 йил 29 октябрда "Тужжор" газетасига ёзган мақоласидаги қуйидаги сўзларини ўқиб, уқиб олишларини тавсия қилардик: "Агар муаллимнинг ўзи, ҳозирги аксар мактабдор ва мударрислардек, камҳафсала ва ёинки кам илм бўлса, ёинки илми бўла туруб, усули таҳсилдан хабарсиз бўлса, они шогирдлари нодон қолур. Сукут сақлаб юраверсак, беш-ўн йилдан кейин янада нодонроқ бўлиб қоламиз, хор бўламиз. Шунинг учун ҳам жим юришимиз етар!" Аксар ёшларнинг нодон бўлиб қолмоғига фақат ўқитувчилар айбдорми? Собиқ Иттифоқ даврида ва мустақилликнинг 2016 йилигача мажбурий меҳнатга тортилган ўқитувчиларнинг ўз ишига меҳри сусайди. Ойлик маошнинг камлиги, текин меҳнат кучи сифатида пахта яганасидан тортиб, теримигача мажбурий иштирок этиши, йўл атрофи янтоқ-ўтини чопиб, ҳатто фермер даласига нури чиқаришгача бўлган ишларни бажаришгача мажбур қилиниши кўпгина эркак ўқитувчиларнинг ўз касбидан совиб, мактабни ташлаб кетишига сабаб бўлди. Мактаб ўқитувчиларининг 60-70 фоизини хотин-қизлар ташкил этиб қолди. Энди ўша 10-20 йил олдин мактабни ташлаб кетган ўқитувчилар яна мактабга қайтмоқда. Бир ой малака ошириш курсида ўқиб келган билан улар замон талабига жавоб берадиган ўқитувчи бўлиб қолдими? Малака ошириш институтида ҳам ўқитувчиларни қайта тайёрлаш ҳозирги давр талабига жавоб беради деб ўйлайсизми ёки...? Барча ўқитувчилар Ахборот-таълим портали, Ўзбекистон Республикаси Халқ таълими вазирлиги, вилоят халқ таълими ходимларини қайта тайёрлаш ва уларнинг малакасини ошириш ҳудудий маркази каби таълимга оид сайтлар ҳақида тасаввурга эгами?\n- Энди холисона айтинг, мактаб дастурини билмайдиган ўқитувчидан нимани кутиш мумкин? - деб ёзган 77-мактаб ўқитувчиси Муҳаббат Турсунова. Самарқанд вилоят халқ таълими бошқармаси бошлиғи С.Усмонов "Ҳуррият" газетасининг 2020 йил 8 январдаги "Ҳатто, диктант ёзолмайдиган ўқитувчилар бор!" деб номланган мақоласида. - Олий маълумотли ўқитувчи диктант ёза олмаса, келажагимиз бўлмиш фарзандларимизнинг тақдирини шундай ўқитувчига ишониб топшириш мумкинми? Бунга қайси ота-она рози бўлади? Ахир, бу энг аввало, касбга, келажак авлодга хиёнат эмасми?\nХуллас, саволлар кўп, лекин бунга жавоб бера оладиган халқ таълими фидойиси бормикан? Беҳбудий бобомиз айтганидек, "аксар ўқитувчиларимиз илми бўла туруб, усули таҳсилдан хабарсиз бўлса" айбни қаердан излаш керак? Беш-ўн йилдан кейин фарзандларимизнинг янада нодон бўлиб қолмаслиги учун энди жим юришимиз етар! Касбимизни ардоқлаб, замон билан ҳамнафас юрайлик.\nМактаб директори савияси қандай бўлса, мактаб ҳам шундай бўлади, деган гап бор. Хўш, бугунги кунда мактаб директори вазифасини эгаллаб турганларнинг ҳаммаси ҳам лавозимини виждонан бажара олаяптими? Мактаб тақдири, ёшлар келажаги билимли, талабчан директорга боғлиқ экан, уларга фрацуз ёзувчиси Анри Барбюснинг қуйидаги сўзларини ёдига солиб ўтмоқчиман: "Мактаб вояга етаётган авлод тафаккурини шакллантириш устахонасидир, агар келажакни қўлдан чиқаришни истамасанг мактабни қўлда мустаҳкам тутмоғинг лозим".\n06 июнь, 2020 0 62


«Ўзбекистон темир йўллари» акциядорлик жамияти Kun.uz сайтида эълон қилинган мақолада билдирилган муаммоларни «долзарб масала» сифатида эътироф этди ва транзит қатновлари йўловчиларини қатнов чоғида кузатиладиган ҳар қандай қоидабузарликлар юзасидан ишонч телефонига қўнғироқ қилишга чақирди. Бундан ташқари, январь ойининг охирида икки мамлакат мутасадди идораларининг Ишчи комиссияси мазкур масала бўйича қўшма мажлисини ҳам ўтказиш режалаштирилган.\nАкциядорлик жамияти муносабатида шундай дейилади:\n«Kun.uz электрон янгиликлар сайти журналистлари томонидан Қозоғистон Республикаси орқали транзит ҳудудини кесиб ўтишда «Ўзбекистон темир йўллари» АЖ поездларининг йўловчилари учраган долзарб масала кўтарилди.\nШуни алоҳида таъкидлаш лозимки, «Ўзбекистон темир йўллари» АЖ ушбу масалани мамлакатлар ҳукуматлараро комиссияларининг икки томонлама учрашувларида бир неча бор кўтарган. Шартномаларга мувофиқ ушбу масалани ўрганиш мақсадида Ўзбекистон ташаббуси билан Ўзбекистон ва Қозоғистон Республикалари вазирликлари ва идоралари ваколатли мутахассисларидан иборат Ишчи гуруҳи ташкил этилди. Томонларнинг келишувига кўра, 2020 йил январь ойининг учинчи ўн кунлигида мазкур ишчи гуруҳ Қозоғистондаги темирйўлчи ҳамкасблари ва тегишли бўлинмалари билан қўшни давлат назорат органлари ходимларининг ноқонуний хатти-ҳаракатлари билан боғлиқ ўрганиш ва қарорлар қабул қилиш учун учрашув режалаштирилган.\nҲурматли йўловчилар! Эслатиб ўтамиз, сизга нисбатан қилинган таъмагирлик ҳолатларида ёки ноқонуний хатти-ҳаракатлар билан боғлиқ ҳар қандай вазият юзага келганда +99871 299 94 50 ишонч телефони орқали хабар қилишингизни сўраймиз.\nБундан ташқари, Телеграм мессенжерида @pastrans ҳаволасида мурожаат ёки шикоятингизни қолдириш мумкин».\nЭслатиб ўтамиз, 8 январь куни Kun.uz сайти «Қозоғистонлик айрим чегарачиларнинг «ҳурмати жуз-жуз»ми? Россияга сафар саргузаштлари» номли мақолани эълон қилган эди.\nУнда «Ўзбекистон темир йўллари» АЖга қарашли халқаро йўналишда қатновчи поезд таркиби Қозоғистон транзит ҳудудидан ўтишида кузатиладиган муаммолар ҳақидаги турли хабарларга ойдинлик киритилган эди.


Оташгоҳ - Озарбойжондаги мангу олов ибодатхонаси (фотожамланма)\n17:51 / 05.08.2017\nОзарбойжонга ташрифимиз давомида зардўштийларнинг қадимий ибодатхонасида бўлдик. Кун жуда иссиқ бўлишига қарамай, бу маскан ҳеч кимни бефарқ қолдирмади. Мангу олов ибодатхонаси ҳисобланган Оташгоҳ - Озарбойжоннинг сайёҳлар энг кўп ташриф буюрадиган масканларидан бири. У деярли бутун дунёга танилган.\nОташгоҳ сўзи "оловлар уйи" деган маънони англатади. Тарихий-меъморий ёдгорлик Баку шаҳридан 30 километр масофада жойлашган. Ҳудуд ўзининг ажойиб табиий ҳодисаси билан ҳам машҳур бўлган - бу ерда ер остидан табиий олов чиққан.\nИбодатхона XVII-XVIII асрларда ҳозирги кўринишга келтирилган. Бироқ, Оташгоҳ тарихи ундан-да аввалга бориб тақалади. Қадимда бу ҳудудда оловга сиғинувчи зардўштийларнинг муқаддас даргоҳи жойлашган бўлган. Улар сўнмас оловни илоҳий аҳамиятга эга ҳисоблаб, бу ерга ибодат учун ташриф буюришган.\nИслом дини қабул қилинганидан сўнг зардўштийлар ибодатхонаси вайрон қилинган. Зардўштийларнинг аксарияти Ҳиндистонга кетган. Шундай бўлса-да, XV - XVII асрларда савдо карвонларида Буюк ипак йўли бўйлаб ўтган ҳиндулар бу ерда ибодат қилишни одат қилишган. Бу ҳақида эшитган бошқа ҳиндулар ҳам Оташгоҳни зиёрат қилгани келишган. Шу тариқа ҳинду савдогарлари Оташгоҳни қайта таъмирлашган.\nИбодатхона дастлаб 1713 йилда қурилган бўлиб, кейинчалик бу ерда ҳужралар, карвон-саройлар пайдо бўла бошлаган. Оташгоҳда 26 ҳужра мавжуд бўлиб, уларда ибодатчилар яшашган.\nҲужраларга кираверишда тошга ўйиб ёзилган ёзувларга кўзингиз тушади. Маълум бўлишича, бугунга қадар 19 ҳинду ва 1 форс ёзуви сақланиб қолган. Ҳинд тилидаги ёзувларда бу иншоотни ким барпо қилгани, уни ким молиялаштирганига оид маълумотлар акс этган. Форс тилидаги ёзувлар эса Наврўз байрамида зардўштийлар бир-бирларини қандай табриклаганлари ифодаланган.\nБундан ташқари, Оташгоҳда ҳудуддан топилган турли қадимий буюмлар ҳам намойиш қилинган.\nXIX аср бошида Оташгоҳ бизнинг даврга қадар сақланган кўринишда бўлган. Ҳовлининг ўртасида "мангу" олов ҳосил қилувчи қудуқ жойлашган.\nXIX аср ўрталарида бу ердан табиий олов чиқмай қўйган. Ибодатчилар буни жазо сифатида қабул қилиб, Оташгоҳни тарк эта бошлашган. Оташгоҳ 1880 йилга қадар зардўштийларнинг ибодат маскани вазифасини ўтаган.\nТаъкидлаш жоизки, Оташгоҳ Озарбойжон президенти фармони билан Давлат тарихий-меъморий ёдгорлиги дея эълон қилинган.\nБугунги кунда Оташгоҳ бутун дунё сайёҳларини ўзига жалб қилиб келмоқда. Музейга йилига 15-20 минг сайёҳ ташриф буюради.\nОзарбойжоннинг кўплаб тарихий обидалари каби Оташгоҳда ҳам қадимий муҳит нафаси уфуриб туради, яъни бу ерда ўша даврларда оловга сиғинган кишиларнинг сиймоси акс эттирилган, ҳужраларда зардўштийларнинг мантралари қулоққа чалинади, ҳовли ўртасида эса олов ёқиғлиқ.\nБу ерда ҳатто сайёҳлар учун сотувга қўйилган миллий-ҳунармандчилик буюмлари орасида ҳам Оташгоҳнинг кичик нусхаларига кўзингиз тушади.\nЎзбекистон ва Озарбойжон биргаликда нефт тадқиқоти бўйича меморандум имзолади\n19:44 / 16.05.2018\nОзарбойжондан Россияни четлаб ўтган ҳолда Европага газ етказувчи қувур қачон ишга тушиши маълум қилинди\n11:00 / 13.05.2018\nОзарбойжоннинг яхлитлиги Қорабоғ масаласи бўйича музокаралар мавзуси бўлмайди – Алиев


Лондонда Афғонистонга бағишланган донор давлатлар анжумани очилди\n31 январ куни Лондонда Афғонистон келажагига бағишланган икки кунлик анжуман очилди. Унда 70дан ортиқ донор давлат вакиллари қатнашаяпти. Йиғилишда Афғонистон ҳукуматининг келаси беш йил ичида мамлакатни ривожлантириш режалари муҳокама этилмоқда. Шунингдек, Лондон анжуманида Кобул расмийлари ва халқаро ҳамжамият ўртасида Афғонистонга молиявий ёрдам кўрсатиш ва хавфсизлик соҳасидаги шартномаларнинг имзоланиши кутилмоқда.\nАнжуман очилишида сўзга чиққан АҚШ Давлат котиби Кондолиза Райс ўз мамлакати Афғонистонга қўшимча бир миллиард бир юз миллион доллар маблағ ажратишни режалаётганини маълум қилди:\n“Биз Афғонистонга қарийб олти миллиард доллар ҳажмида ёрдам беришни ваъда қилганмиз. Шуни мамнуният билан эълон қилмоқчиманки, АҚШ президенти Жорж Буш берган ваъдамизга қўшимча Афғонистонга бир миллиард бир юз миллион доллар ҳажмида маблағ ажратилишини Конгрессдан сўрамоқчи”.\nАфғонистонга бағишланган Лондон анжуманини очган Британия Бош вазири Тони Блэр ўз мамлакати Афғонистон бўйича имзоланган шартномалар доирасида ёрдам ажратишини билдирди.\nТони Блэр анжуманда қатнашаётган 70дан ортиқ донор давлатлар вакилларининг Лондон шартномасини имзолашига умид билдирди.\n“Бугунги андумандан кўзланган мақсад, Лондон шартномасини имзолаш орқали келажакда Афғонистонга қўлимиздан келганича ёрдам бериш масъулиятини ўз зиммамизга олишдан иборат. Менинг давлатим келаси уч йил давомида 500 миллион фунт ҳажмида ёрдам беришни режалаган. Биз фақат молиявий ёрдам кўрсатаётганимиз йўқ. Бизнинг қўшинлар Афғонистонда тинчлик ва барқарорликни таъминлаш ишларига ҳам жалб этилган ”, – деди Тони Блэр.\nАнжуманда чиқиш қилган Афғонистон президенти Ҳамид Карзай ўз мамлакати 2001 йил Бонн келишувида белгиланган мақсадлардан ҳам кўпроқ вазифани бажаришга тайёрлигини билдирди.\n“Тўрт йил муқаддам эришилган Бонн келишуви олдимизга кенг кўламли вазифалар қўйган эди. Мен шуни мамнуният билан айтмоқчиманки, биз Бонн жараёнини муваффақиятли якунладик ва Афғонистонни қайта тиклаш ва халқаро ҳамжамият билан ҳамкорликнинг янги саҳифасини очдик. Эришилган ютуқларга қарамасдан, ҳали олдимизда узоқ йўлни босиб ўтиш ва ўз ечимини топмаган муаммоларни ҳал этиш вазифаси турибди. Биз мамлакатимиз бошқарув ва адлия тизимини қайта тикладик. Аммо у Афғонистон халқи манфаатларига хизмат қилиши учун бу тизимларни ривожлантириш керак” – дея баёнот берди Ҳамид Карзай.\nАфғонистон раҳбари нутқи давомида марказий ҳукумат ўз фаолиятини қандай қилиб яхшилаши мумкинлиги ҳақида ҳам гапирди.\nЛондон анжуманида сўзга чиққан БМТ Бош котиби Кофи Аннан фаол ҳаракат қиладиган вақт етиб келганини айтди:\n“Афғонистон тинчлик, демократия ва энг муҳими хавфсизликни мустаҳкамлаш сари қадам ташлай бошлаган бир пайтда бу мамлакатга ёрдам кўрсатишдан аввало халқаро ҳамжамиятнинг ўзи манфаатдор ”.\nАйни пайтда, БМТ қошидаги Болалар жамғармаси – ЮНИСЕФ Лондон анжумани қатнашчиларига мурожаат қилиб, оналар ва болалар муаммоларига кўпроқ эътибор қаратишга чақирди.\nБош қароргоҳи АҚШда жойлашган Ҳюман райтс уотч инсон ҳуқуқлари ташкилоти ҳам Лондон анжумани қатнашчиларига мурожаат қилиб, хавфсизлик муаммосини Афғонистондаги вилоятлар даражасида кўриб чиқишни сўраган. Ташкилотнинг Осиё бўлими раҳбари Брад Адамснинг Озодлик радиосига айтишича, хавфсизликка тахдид фақат терроризм билангина чекланмайди. Адамсга кўра, Афғонистондаги маҳаллий қўмондонлар марказий ҳукуматга бўйсунмайдиган ўз қуролланган гуруҳларига эга бўлиш орқали хавфсизлик ва барқарорликка тахдид солмоқдалар.


Бўшашди ва ўлди: нега дориларнинг акс таъсири кеч аниқланади? - Zamin.uz\n22:12 / 30.08.2020\nБўшашди ва ўлди: нега дориларнинг акс таъсири кеч аниқланади?\nБуни қарангки, ични юриштирадиган воситалар суицидга сабаб бўлиши, йўталга қарши препаратлар — ўлим билан якунланувчи тахикардияни чақириши мумкин экан. Шундай экан, нега бу дорилар сотувга чиқиб кетганидан кейингина маълум бўляпти?\nИнсультгача олиб боради\nРоссиялик мутахассислар сурункали ич қотишига қарши қўлланилувчи машҳур дорилардан бири руҳиятга таъсир қилишидан огоҳлантиришди. АҚШ томонидан ўтказилган қўшимча тадқиқот натижаларига кўра, уни қабул қилган беморларда суицидга мойиллик кузатилган. Устига-устак, уни олдинроқ қабул қилган беморлардан икки нафарида ҳатто ўзини ўлдириш ҳолати аниқланган.\nБу фармацевтика бозоридаги биринчи ва ягона ҳолат эмас. 2019 йил бошларида кўп дорихоналардан нафас йўллари касалликларида буюрилувчи дорилар чиқариб олинганди (маълум бўлишича, у ҳаёт учун хавфли тахикардия хуружини чақириши мумкин). 2018 йилда эса оғриқ қолдирувчилар жигарда жиддий муаммолар (жигар етишмовчилиги ривожланиши) келтириб чиқариши мумкинлиги сабаб йўқотилди. Ундан олдинроқ фармацевтик компаниялардан бири ўз ихтиёри билан бўғим хасталикларида тайинланувчи дорини инфаркт ва инсульт хавфини ошириши ҳисобига сотувдан қайтариб олганди.\nАҚШда таркибида тестостерон мавжуд маълум бир препаратларни расмий ўрганиш бошланди. Аниқланишича, бу турдаги терапия миокард инфаркти, ишемик инсульт ҳамда кутилмаган ўлим хатарини оширади.\nМижозларда синаб кўрилганми?\n«Клиник тадқиқотлар мижозларнинг чегараланган қисмида ва чегараланган муддатда ўтказилади, — деб тушунтиради фармбозорнинг етакчи эксперти, аналитик Николай Беспалов. — Шу боис дориларнинг анча кейинги асоратлари улар бозорга чиқиб кетганидан сўнг аниқланади. Препаратлардан фойдалангач келиб чиққан акс таъсирлар бўйича шифокорлар маълумоти «Росздравнадзор»ники билан тўғри келиши керак. Агар бундай мурожаатчилар сони критик кўрсаткичга етса, қўшимча тадқиқотлар ўтказиш тайинланади. Мабодо бу тасдиқланса, махсус чоралар кўрилади, масалан, ўша дори бозордан олиб ташланади».\nДори қабул қилаётган мижоз унинг хавфидан ўзини қандай ҳимоялаши мумкин?\n«Акс таъсирга эга бўлмаган дорининг ўзи йўқ. Ҳатто энг «беозор» дори қабулида ҳам унинг миқдори ва вақтини шифокордан аниқлаштириб олиш зарур, — дейди тиббиёт фанлари доктори, профессор Александр Карабиненко. — Муолажа курси давомида аҳволнинг ўзгаришига, илгари кузатилмаган янги симптомларнинг пайдо бўлишига аҳамият бериш керак ва бундан албатта шифокорни огоҳлантириш лозим. Зинҳор ўз билганингизча даволанманг! Бу соғлик учун хавфли, шунингдек, касалликнинг кечишини ўзгартириб юбориши ҳам мумкин!»\nКоронавирус инфекцияси эпилепсия хуружини чақириши тўғрисида маълумот берилди\n17-08-2020, 14:25, Жамият\n12-08-2020, 23:20, Жамият\nЭҳтиёт бўлинг! Коронавирусдан ўлим хавфини оширувчи дорилар\n24-07-2020, 18:41, Жамият\n31-03-2020, 20:10, Жамият


ЎзА - Жиззахда бир йилда 50 минг дона қуёш коллектори ишлаб чиқарилади\n01.03.2018 14:55 Чоп этиш версияси\nЖиззахда бир йилда 50 минг дона қуёш коллектори ишлаб чиқарилади\nЁқилғи-энергетика комплексини модернизация қилиш ва технологик қайта жиҳозлаш, электр энергияси ва табиий газдан оқилона фойдаланишга ўтиш мамлакатимизда амалга оширилаётган кенг кўламли ижтимоий-иқтисодий ислоҳотлар муваффақиятининг гарови ҳисобланади.\nПрезидентимизнинг 2017 йил 8 ноябрдаги “Энергия ресурсларидан оқилона фойдаланишни таъминлаш чора-тадбирлари тўғрисида”ги қарори мамлакат миқёсида энергия тежамкор услублар ва технологияларни жорий қилишда муҳим қадам бўлди. Қарорда бино ва иншоотларни лойиҳалаштириш, реконструкция қилиш ва қуришда иссиқ сув таъминоти учун сертификатланган қуёш сув иситгич қурилмаларини ўрнатиш белгиланган. Айни пайтда ушбу қарор асосида ишлаб чиқилган лойиҳалар ҳаётга татбиқ этилмоқда.\nЖиззахда ўтказилган муқобил энергиядан фойдаланиш масаласига бағишланган семинарда бу алоҳида таъкидланди.\nСеминар иштирокчиларига энергиянинг муқобил турларидан фойданишнинг афзалликлари ва имкониятлари тўғрисида соҳа мутахассислари томонидан батафсил маълумот берилди. Иштирокчилар қайта тикланадиган энергия турларидан фойдаланишда амалга оширилаётган ишлар, орттирилган дастлабки тажрибалар юзасидан ўзаро фикр алмашди.\nВилоятда муқобил энергиядан фойдаланаётган корхоналар унчалик кўп эмас. Ҳозиргача бир неча фермер хўжаликлари ва иссиқхона эгалари қуёш энергиясидан фойдаланмоқда.\n“Жиззах” махсус индустриал зонасида йилига 50 минг дона қуёш коллектори (сув иситгичи) ишлаб чиқариш қувватига эга “THERMO WATER ELECTRIC” корхонаси фаолият кўрсатаётгани муқобил энергиядан фойданишда катта имконият яратмоқда.\nСеминар доирасида ушбу корхонада ROYAL савдо белгисида ишлаб чиқарилаётган сув иситгич қурилмаларининг тақдимоти бўлиб ўтди.\nТақдимотда корхона мутахассислари қуёш сув иситгич қурилмаларининг афзалликлари, маҳсулот сифати, сотиш, ўрнатиш тартиблари хусусида семинар иштирокчиларига маълумот берди.\n– Корхонамизда ўтган йилнинг декабрь ойидан 200, 300, 500, 1000 литр ҳажмдаги сув иситгич сотувга чиқарилмоқда, – дейди “THERMO WATER ELECTRIC” масъулияти чекланган жамияти етакчи мутахассиси Алишер Йўлдошев. – Бу қурилмалар сувни қуёш энергияси ёрдамида 60 даражагача иситиб беради. Меъёрдаги иссиқ сувни етказиб берувчи бундай қурилмалар истеъмолчи учун қулай. Сарфланадиган кунлик энергия учун кетадиган харажатга таққослаганда, қуёш коллекторларидан фойдаланиш анча арзон. Бу айниқса, электр энергияси билан барқарор таъминланмаган чекка қишлоқ ҳудудлари учун жуда қулайдир.


Қайд этилишича, Ўзбекистонда тожик китоблари сотуви ўтган асрнинг 90-йиллари ўрталарида тўхтатилган.\nСоветлар Иттифоқи даврида эса Самарқандда тожик китобларини сотиш бўйича фақат битта дўкон фаолият кўрсатган. Тожиклар кўп истиқомат қилувчи шаҳарлар ва туманларда ўзбек тилидаги китоблар билан бир қаторда, тожик тилидаги китоблар ҳам сотилган.\nТожикистонда ўзбек муаллифларининг китоблари эркин сотилган, бундан ташқари, Душанбеда Тожикистондаги ўзбек тилида ижод қилувчи ёзувчилар ва шоирлар китоблари чоп этилган.\nТожикистон Маданият вазирлиги юқорида тилга олинган ташаббус албатта қўллаб-қувватланишига ишонч билдирди.


Ўзбекистонда АҚШ базаси очилади..ми? - 18 Декабря 2008 - Ҳимоячи\nДушанба, 20.09.2021, 08:59\nГлавная » 2008 » Декабр » 18 » Ўзбекистонда АҚШ базаси очилади..ми?\nЎзбекистонда АҚШ базаси очилади..ми?\nАҚШ ҳарбийлари Афғонистондаги ўз ҳарбийлари фаолиятини таъминлаш учун зарур айрим юкларни Қирғизистоннинг Манас аэропорти орқали амалга ошириб келмоқда.\nЎзбекистонда АҚШ ҳарбий базасининг қайта очилиш эҳтимоли ҳақидаги гап-сўзлар ва АҚШ расмийларининг бу эҳтимолни инкор этиши сўнгги бир йил давомида бир неча бор кузатилди.\nБу гал мавзунинг яна бир бор кўтарилишига Россия қуролли кучлари Бош штабининг бошлиғи Николай Макаровнинг Москвадаги ҳарбий академияда қилган чиқиши сабаб бўлди.\n- АҚШ дунёнинг барча минтақалари, жумладан, Европани ҳам ўз ҳарбий базалари билан қамраб олган. Бундай базалар Болгария ва Руминияда ташкил этилган. Шунингдек¸ АҚШ ўз янги базаларини Қозоғистон ва Ўзбекистонда очишни режалаштирмоқда¸ – деди Николай Макаров.\nАҚШ Давлат Департаментининг Евроосиё масалалари бўйича мулозими Мэтью Брайза АҚШ нинг Ўзбекистон ва Қозоғистонда ҳарбий база очиш режаси борлигини ҳақиқатдан йироқ деб атади.\nТошкентдаги АҚШ элчихонаси матбуот вакили Молли Стивенсон ҳам базалар очиш масаласи кун тартибида бўлмаганини таъкидлади.\n- Бу ерда ҳарбий базани очиш режаси йўқ. Бу масала кун тартибида эмас. Бу ерга бир қатор АҚШ ҳарбийларининг ташриф билан келиб кетгани рост. Бироқ ўзбек расмийлари билан учрашувлар давомида ҳеч ким бу масалани кўтармади¸ – деди элчихона вакили.\nМосквадаги ҳарбий таҳлилчи Павел Фельгенгауэр фикрича, ўзаро музокараларда Ўзбекистонда АҚШ нинг тўлақонли ҳарбий база мақомига эга ҳарбий иншоотини очиш ҳақида гап бормаган бўлиши мумкин.\nБироқ НАТО юкларини Покистон орқали олиб ўтиш масаласи қийинлашган сайин¸ Ўзбекистон ва Туркманистонда каттароқ ҳарбий омборхоналарнинг ташкил этилиши эҳтимолдан йироқ эмас.\n- Афғонистондаги анча йирик ҳарбий гуруҳ таъминотини йўлга қўйиш учун янги транспорт тармоқларининг пайдо бўлишини кутиш мумкин¸ – дейди таҳлилчи.\n2001 йил Афғонистондаги толибон ва Ал-Қоидага қарши ҳарбий амалиётларнинг дастлабки босқичида АҚШ Қарши-Хонобод ҳарбий аэропортидан ёрдамчи истеҳком сифатида фойдаланган эди.\nАҚШ ва Ўзбекистон алоқаларини мисли кўрилмаган даражада ёмонлаштирган Андижон воқеаларидан сўнг, 2005 йилнинг 25 ноябр куни АҚШ сўнгги ҳарбий учқичи Хонободни тарк этар экан, Вашингтон бу базанинг аҳамиятини пасайтиришга ҳаракат қилди.\n2005 йилдан буён Ўзбекистонга келган АҚШ Давлат департаменти ва Мудофаа вазирлигининг юқори мартабали расмийлари асосан бузилиб кетган алоқаларни тиклаш борасида қайғурганларини кузатиш мумкин.\nУларнинг Ўзбекистонда базани қайта очиш масаласи кўтарилмагани ҳақидаги баёнотларида ҳам жон борга ўхшайди.\nВашингтонлик таҳлилчи Абдуманноб Пўлатов Тошкент ва Вашингтон ўртасида қайта тикланган муносабатлар тадрижи¸ мантиқан бу нуқтага етмаган¸ деган фикрда.\n- Ҳозирча Ўзбекистонда ҳарбий базани қайтадан очиш¸ Хонобод ëки унинг ўрнига бошқа биттасини очиш масаласи кун тартибига муҳим масала сифатида қўйилмаяпти. Чунки ўртадаги муносабатлар ҳали ҳам анча совуқ. Икки томонда ҳам бир-бирига нисбатан ҳали шубҳа бор¸ дейди Абдуманноб Пўлатов.\nШу йилнинг 2 июн куни АҚШ давлат котиби ўринбосари Ричард Баучерни Оқсаройда қабул қилган президент Каримов¸ АҚШ ва Ўзбекистон ўртасидаги муносабатларни аввалги даражага қайтариш зарурлигини айтган эди.\n- Яқиндан бошлаб икки томонлама муносабатларимизда пайдо бўлган динамика ва ўзгаришлар, АҚШ ва Ўзбекистон ўртасидаги мулоқот муносабатларимизни аввалги даражага қайтариш зарурлигини тақозо этмоқда. Бу вазиятни биз Ўзбекистонда юксак мамнуният билан кузатмоқдамиз¸ – деган эди ўзаро учрашувдан сўнг президент Каримов.\nУшбу баёнот самимий бўлса, бу Ўзбекистонда АҚШ ҳарбий базаси фаолиятига яна рухсат берилишини англатадими?\nАбдуманноб Пўлатов фикрича, келаси ойдан бошлаб Вашингтонга Афғонистонда тинчлик ўрнатишни устивор мақсадлардан бири қилиб белгилаган Обама маъмуриятнинг иш бошлаши кутилмаган эврилишларга сабаб бўлиши мумкин.\n-Бир ой ўтгандан кейин янги маъмурият ҳокимиятга келади. Бу бутунлай бўлмаса-да¸ вазиятнинг бирмунча юмшашига йўл очади. Зотан¸ ўз вақтида Ўзбекистон-АҚШ муносабатларини совуқлашишига ҳисса қўшганлардан ҳеч ким қолмайди у ерда.\nИкки томонда ҳам манфаат ëтибди. Ўртада келишиладиган шартлар¸ агар Ўзбекистон манфаатларига мос келадиган бўлса¸ бу Ўзбекистон учун ҳам керак¸ Туркманистон учун ҳам шундай базалар керак¸ дейди Абдуманноб Пўлатов\nПросмотров: 798 | Добавил: himoyachi | Рейтинг: 0.0/0


Siz Исмингиздан уяласиз…ми - 15 Марта 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 27.10.2021, 04:44\nГлавная » 2013 » Mart » 15 » Siz Исмингиздан уяласиз…ми\nБироқ, бундай машҳур инсонларнинг кўпчилиги туғилганлиги тўғрисидаги шаҳодотномада қайд этилган исмларидан ёки бутун башарият севиб тилга оладиган лақабларидан норизоликларини оммавий ахборот воситалари орқали ошкор этишган.\nФутбол қироли Пеле ўз номини хушламаганлигини ошкор этган машҳурлар сирасига киради. Узоқ йиллардан бери ўйинларига ҳавас қилиб, такрор-такрор тилга олинадиган Пеленинг ҳақиқий номи бошқача экан. Боз устига, Бразилия футбол қироли ўз исмини ёқтирмаслигини тан олди.\nХўш, «Пеле»нинг нимаси ёмон экан? Буни у шундай изоҳлайди: кўпчилик мени Пеле деб чақиради, қолаверса, айнан шу ном билан жаҳонга танилганман, бироқ бу ном менга синфдошларим томонидан берилган ном. Аслида ҳақиқий отим Пеле эмас, дейди бразилиялик фуболчи. — Исмим Эдсон. Синфдошларим ҳар доим Пеле деб чақиришлари жиғимга тегарди. Бунинг учун уларни аямасдим».\nГап шундаки, «Пеле» сўзининг маъноси португалларда «Савлатли эмас» деган маънони билдиради. Ҳақиқатдан мен ҳеч кимнинг кўнглига озор етказмасдим. Аммо мактабдаги жанжаллар туфайли мени икки кунга ўқишдан четлаштиришган, дея қўшимча қилади Пеле.\nXалқимизда исмлар жуда ҳам кўп. Аммо маълумотларга қараганда, ўзбеклар борган сари кўпроқ ўз фарзандларига xорижий киноактёрлар, кино қаҳрамонлари номини бермоқдалар.\nФарзандга қандай исм қўйилса, бу исм унга тақдир бўлиб битилиши, ҳар доим унга ҳамроҳ бўлишини унутмаслик даркор. Исм инсон xулқ-атвори, характери ва ҳаётига бевосита таъсир кўрсатишини исм танлаётганда инобатга олиш зарур.\nАвваллари қизларга Машкура, Муҳаррам, Мастура, Салима исмлари кўп қўйилган. Ҳозирда Мафтуна, Мубина, Робия, Диана, Севинч, Ансора, Ясмина, Руxшона, Нилуфар, Наргиза, Дилноза, Шаҳноза, Фарзона, Нозанин, Зарина, Забаржад, Шокира, Маржона, Эсмеральда, Камилла, Алия ва Райҳона исмларни кўп учратамиз.\nЎғил болаларда Хайрулло, Сардор, Алишер, Лутфулло, Сайфулло, Ҳабибулло, Нурилло, Саъдулло, Асадбек, Самир, Амирxон, Жуман, Шоҳруҳхон, Пўлат, Мемати (арабча «мамот» яъни «ўлим» маъносида) ... айниқса, 2-5 ёшдаги болаларда кўп учрайди.\nШунингдек, исмининг сўнгига «хон», «бону», «бегим», «зода», «xўжа», «бек», «саид» ва бошқа шу каби қўшимчаларни қўшишмоқда.\nЯна ҳам эътиборлиси, Европа давлатларида оила бошлиқлари болаларига исм қўйишда машҳур савдо белгилари номини тобора кўпроқ қўллаши кузатилаяпти. Бундай ҳолатларга мисол қилиб қизларга Икэя (Икэа), ўғил болаларга эса Моэт & Чандон — шампан виноси шарафига Моэ дея исм қўйилмоқда. Ваҳоланки, чақалоқ энди дунёга келган покиза бир xилқат. Унга аллақандай вино номини беришни ўйлаб топган ота-онанинг нимани кўзлаганини тушуниш қийин. Тўғри, болаларини ширинлик маҳсулотлари брендлари билан номлаётганлар ҳам бор, Карамел ёки Бемби (печенье савдо белгиси номларидан бири) каби. Афсусланарлиси шундаки, улар исмни маьносига эмас, айнан унинг машҳур брендда ишлатилганига қараб танлашмоқда.\nXорижда ўйлаб топилган исмларнинг яна бир тури — аббревиатура исмлар. Масалан, Tame (Teym). Бу исм бутун бир иборани назарда тутади «The Apple of My Eye». Унинг таржимаси «Менинг кўзларим қароси» деган маънони англатади. Буюк Британияда ¤з вақтида фарзандини электрон почтани англатувчи «@» белгиси билан номламоқчи бўлганлар ҳам чиқди. Аxир, шусиз ҳам атрофимизда рақаму белгилар кўп.\nБизда исм қўйишда унинг маъноси, жарангдорлиги ва албатта, фарзанд улғайгач, уни уятга қўймаслигига аҳамият берилади. ўарб мамлакатларида эса бу қадриятнинг унчалик аҳамияти йўқ. Ота-она кўнгли хушлаган номни фарзандига бераверади. Бундай йўлдан юриш бизга мос келмайди.\nАжабланарлиси, бола меники деб ўз билганича унга хоҳлаган исмни беришдан нафақат ўзимиз, балки аждодларимиз руҳи иснодга қолишини унутаёзгандекмиз. Тўғри фарзанд сизники, аммо қонун-қоида, тартиб-интизом деган нарсалар ҳам бор-ку!..\nМутаxассисларнинг фикрича, бундай янги исм қўйиш турлари ота-оналар ўз фарзандларининг бошқалардан ажралиб туришини исташи билан боғлиқ экан. Кўп учрайдиган исмларни қўйиш кўпчиликка маъқул келмайди.\nШу ўринда шанxайлик адашлар билан боғлиқ вазиятни эсга олсак, ота-оналарнинг мазкур интилишини тўла оқлаш мумкин. Эсингизда бўлса, ўтган йили Шанxайда бир xил исмлилик катта муаммолар келтириб чиқарганди. Xитойнинг мазкур шаҳрида деярли 4 минг кишига бир xил исм қўйилган. Ҳисоб-китобларга кўра, шаҳарда 3937 нафар Чен Жи исмли одам яшар экан.\nШанxайликларнинг айтишича, бу бир xил исм-шарифлилик, айниқса, мактабга рўйxатга олиш ва банк ҳужжатларини расмийлаштиришда чалкашликларга олиб келган. Xитой ҳукумати ота-оналарни алоҳида ажралиб турувчи исмлар қўйишга чақириб ҳам кўрди, бироқ бетакрор исмлар сони ҳам иероглифлар тўпламига боғлиқ тарзда чеклангани боис, бу муаммо ечим топа олмади. Шундай қилиб, xитойликларнинг аксарият қисми 20 та энг кенг тарқалган исмнинг бирини танлашга мажбурлигича қолди.\nФарзандга исм қўйиш ота-оналар учун энг масъулиятли ишлардан бири десак муболаға бўлмас. Ота-онанинг фарзанди олдидаги биринчи бурчи ҳам аxир шундан иборат-ку. Фарзандимизга нима деб исм қўйишда баъзан катталардан маслаҳат сўрасак айни муддао бўларди. Бу ўринда ўзига хос исмларни танлашда ёши улуғларимиз бош-қош бўлишаётганини назардан қочирмаслик зарур.\nШуни зинҳор унутмаслик керакки, ҳар бир қўйилаётган исм фарзанднинг келажакдаги xулқ-атворига ўз таъсирини ўтказади. Шунданми, бизда азал-азалдан болажонларни мардликка, жасурликка ва ватанпарварликка чорловчи ўзига хос номлар бериш анъанаси шаклланганди. Бугунги кунда бу ҳолатга бироз путур етгандай. Чунки қулоғимизга чалинаётган исмлар бизга ёт диёрни эслатиб юбормоқда-да...\nХўш, нега шундай? Бунда ким кўпроқ айбдор?! Бизнингча, бунда ФҲДЁларнинг-да катта ҳиссаси бор. Туғилганлик тўғрисидаги гувоҳномани расмийлаштираётганда турли сериал қаҳрамонлари номини бераётганларга «Ҳей, биродар буни обдон ўйлаб кўр. Биз бунга йўл қўя олмаймиз деса, олам гулистон».\nҚилаётган иши бошиданоқ жиддий қаршиликка учраган ота-она бироз ҳушёр тортади. Бир муддат жиғибийрон бўлса-да, хатони тушунишга мажбур бўлади. Бу, кун келиб ўзбекона исмларни тарих китобларидан учратиш азобидан минг чандон яхшироқ-да!!!\nКатегория: Qiziqarli malumotlar | Просмотров: 1199 | | Рейтинг: 5.0/10\nSAYT_ADMINKASI 01.04.2013 00:37


Об-ҳаво маълумоти: 5 март куни баъзи жойларда кечаси ва эрталаб бироз ёмғир ёғади — Sof.uz\nОб-ҳаво маълумоти: 5 март куни баъзи жойларда кечаси ва эрталаб бироз ёмғир ёғади\n«Ўзгидромет» 5 март куни республика ҳудудлари бўйлаб кузатиладиган об-ҳаво маълумотини эълон қилди.\nТошкент шаҳрида ҳаво ўзгариб туради, вақти-вақти билан ёмғир ёғади. Шамол ғарбдан 5-10 метр/секунд тезликда эсади, 12-17 метр/секундгача кучайиши мумкин. Ҳарорат кечаси 13-15 даража илиқ, кундузи 15-17 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, кечаси ва эрталаб баъзи жойларда бироз ёмғир ёғади. Шамол ғарбдан 7-12 м/с тезликда эсади, баъзи жойларда 18-23 метр/секунд гача кучайиши ва чанг тўзонлар кўтарилиши кутилмоқда, айрим жойларда шамолнинг кучайиши 25-30 метр/секундгасҳа етиши мумкин. Ҳарорат кечаси 4-9 даража илиқ, кундузи 12-17 даража илиқ бўлади.\nБухоро ва Навоий вилоятларида ҳаво ўзгариб туради. баъзи жойларда ёмғир ёғади. Шамол ғарбдан 7-12 метр/секунд тезликда эсади, баъзи жойларда 18-23 метр/секундгача кучайиши ва чанг тўзонлар кўтарилиши кутилмоқда, айрим жойларда шамолнинг кучайиши 25-30 м/с гасҳа етиши мумкин. Ҳарорат кечаси 10-15 даража илиқ, кундузи 12-17 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради. баъзи жойларда ёмғир ёғади. Шамол ғарбдан 7-12 метр/секунд тезликда эсади, баъзи жойларда 18-23 м/с гача кучайиши ва чанг тўзонлар кўтарилиши кутилмоқда, айрим жойларда шамолнинг кучайиши 25-30 метр/секундгасҳа етиши мумкин. Ҳарорат кечаси 10-15 даража илиқ, кундузи 13-18 даража илиқ бўлади.\nҚашқадарё ва Сурхондарё вилоятларида ҳаво ўзгариб туради. баъзи жойларда ёмғир ёғади. Шамол ғарбдан 7-12 метр/секунд тезликда эсади, баъзи жойларда 18-23 метр/секундгача кучаяди, чанг тўзонлар кўтарилиши мумкин, Қашқадарё вилоятида шамолнинг кучайиши 25-30 м/с гасҳа етиши мумкин. Ҳарорат кечаси 12-17 даража илиқ, кундузи 14-19 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, кечга томон баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 18-23 метр/секундгача кучаяди, чанг тўзонлар кўтарилиши мумкин. Ҳарорат кечаси 4-9 даража илиқ, кундузи 17-22 даража илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик (ёмғир, қор), баъзи жойларда кучли бўлади. Шамол ғарбдан 7-12 метр/секунд тезликда эсади, баъзи жойларда 18-23 метр/секундгача кучаяди. Ҳарорат кечаси 3-8 даража илиқ, кундузи 5-10 даража илиқ бўлади.


Яна битта замонавий Давлат хизматлари маркази ўз фаолиятини бошлади\n22 Окт 2019 Жиззахда фуқаро ов қуролидан одамларга ўқ узди\n22 Окт 2019 Мажбурий фанлар бўйича тест топшириқлари апробацияси ўтказил…\n20 Дек 2018 1911\nНавоий вилоятининг Навоий шаҳарида бир қатор қулайлик ва янгиликларга эга бўлган замонавий Давлат хизматлари маркази ўз фаолиятини бошлади.\nУшбу марказда вақтинчалик рўйхатдан ўтиш, тадбиркорларга бож тўловларини амалга ошириш, фуқаролик биометрик паспортини бериш, эски ҳайдовчилик гувоҳномасини янги намунадагисига алмаштириш ва бошқа давлат хизматлари кўрсатилади.\nТўрт қаватли янги бинода жойлашган марказнинг кириш йўлагидаги ресепшн хизмати ходимлари келганларга электрон навбат талонини олиш, қайси ойнага мурожаат этиш кераклиги бўйича дастлабки маълумотни беради.\nЯнада қулайлик яратиш мақсадида бу ерда болалар ўйингоҳи, давлат божини тўлаш учун махсус касса ва бошқалар ишлаб турибди. Ташриф буюрувчилар бепул Wi-fi дан фойдаланиш имкониятига эга. Агар кутилмаганда мобил қурилмаларингизнинг қуввати тугаб қолса, уни тўлдириш имкони ҳам яратилган. Янги Давлат хизматлари маркази ана шундай қурилмаларни қувватлаш учун зарурий воситалар билан жиҳозланган.\nИмконияти чекланган шахслар учун тегишли аравача ва пандус ўрнатилган. Умуман олганда, ҳар бир фуқарога алоҳида эътибор қаратиш, жамиятнинг барча қатламлари манфаатлари ҳисобга олинган. Бу ерда 60 қабул ойналари орқали юздан ортиқ энг оммабоп давлат хизматлари кўрсатилади.\nМазкур замонавий Марказ, Навоий шаҳар аҳолиси учун чинакам Янги йил туҳфаси бўлди дийиш мумкин.\nМанба: Давлат хизматлари агентлиги\nЙПХ ходимлари хизмат вазифасини бажариш вақтида ни…\nИчки ишлар вазирлиги матбуот хизмати йўл-патруль хизмати (ЙПХ) ходимларининг ўз…\nПрезидент Шавкат Мирзиёевнинг ўзбек тилига давлат …\nАссалому алайкум, муҳтарам юртдошлар! Азиз дўстлар!\n27 Сен 2019 5035\n24 Сен 2019 3618\n30 Сен 2019 3215\n24 Сен 2019 2906\n25 Сен 2019 2606\n25 Сен 2019 2493\n18 Окт 2019 2482\n7 Окт 2019 2412\n26 Сен 2019 2359\n5 Окт 2019 2197\n27 Сен 2019 2040\n24 Сен 2019 1950\n8 Окт 2019 1705\n15 Окт 2019 1672\n9 Окт 2019 1512\n28 Сен 2019 1423\n1 Окт 2019 1383\n8 Окт 2019 1242


Чарльз Диккенснинг иқрори | www.ziyouz.uz\nБош саҳифа Илм ва фанАдабиётЧарльз Диккенснинг иқрори\nЧоп этилган 15.05.2018 05.03.2018 МуаллифZiyouz.uz\nҒарб адабиёти деганда, аввало нафосат, саргузашт ва тахайюлга бой адабиёт кўз ўнгимизда гавдаланади. Айнан шу хусусиятлари билан ҳам бу адабиёт бошқа адабиётларидан ажралиб туради. Қиролича Виктория даврида (ўн тўққизинчи аср) илм-фан ва адабиётга жуда катта эътибор қаратилган, қаҳрамонимиз ана шу замоннинг забардаст ёзувчиси, довюрак адабий танқидчиси ва жасоратли журналисти Чарлз Диккенсдир. Мутахассислар унинг асарлари ўзига хослиги, янги қаҳрамон яратиш бўйича уни Шекспирдан кейинги ўринда туради деб эътироф этадилар. Адибнинг 15 та роман, 5 та новелла ва юзлаб ҳикоялари, мақолалару маърузалари бизгача етиб келган.\nЧарлз Жон Ҳаффем Диккенс 1812 йилнинг 7 февраль куни Портсмут шаҳрининг Портси деган ҳудудида Жон Диккенс (1785-1851) ва Элизабет Диккенс (1789-1863) хонадонида дунёга келади. Отаси ўша пайтларда Неви Пей идорасида маълум вақт юқори лавозимда ишлайди. Чарлз туғилганидан кейин бу оила Блумсберидаги Норфолк кўчасига кўчиб кетади. Чарлзнинг болалиги сарсону саргардонликда, ёшлигининг асосий қисми эса саёҳатларда кечади. Шундай бўлса-да, у адабиётдан йироқлашиб кетмайди. У ёшлигиданоқ Тобиас Смоллет ва Ҳенри Филдингнинг саргузашт романларини севиб мутолаа қилади. Унинг болалигида кечган қайғули хотиралар ва ўзи севиб ўқиган мазкур романлар эса кейинчалик асарларидаги қаҳрамонлар сиймоси учун замин яратган бўлса ажаб эмас.\nЧарлз жуда қисқа вақт хусусий мактабда таҳсил олади. Оила молиявий жиҳатдан қийинчиликларга учрагач, 1822 йилда Диккенслар Лондондаги Кемден шаҳарчасига кўчиб кетишга мажбур бўладилар. Узлуксиз давом этган бу молиявий танглик 1824 йилда Жон Диккенсни Лондондаги Маршалси қарздорлар қамоқхонасига тушишгача олиб келади.\nОрадан бир неча ой ўтиб, Жон Диккенснинг бувиси Элизабет Диккенс (ота томондан) вафот этади ва унга 450 фунт-стерлинг мерос қолгани ҳақида хабар келади. У бу пуллар эвазига қамоқдан озод қилиниб, бир йўла қарзларидан ҳам қутулади. Кўкрагига бироз шамол теккан, Жон оиласи билан Маршалсини ҳам тарк этиб, Кемден шаҳарчасида яшовчи дўсти Ройленс хонимларникига кўчиб боради. Чарлз ночор аҳволда қолган пайтларида пойабзал фабрикасида ишлар, отасининг қамоқдан чиққанига қарамай, онаси унинг фабрикадан кетишига рухсат бермасди.\nБешафқат кечган болалик йилларини у “Девид Копперфилд” автобиографик романида ниҳоятда таъсирли қилиб тасвирлайди. “Менинг на маслаҳатгўйим, на насиҳатгўйим, на руҳлантирувчим, на кўнгилга таскин берувчим, на менга ёрдам берувчи ва на мени қўллаб-қувватловчи одамим бўлган, умуман, мен ҳеч кимдан мурувват кутмаганман, гўё Аршга кетаётгандек ёлғизланиб қолганман”.\n1830 йилда 18 ёшли Диккенс биринчи муҳаббатини учратади. Мария Беднелл исмли бу гўзал қиз кейинчалик “Девид Копперфилд”да Дора образида намоён бўлади. Уларнинг бир-бирига бўлган илиқ муносабатидан воқиф бўлган Мариянинг ота-онаси қизини Париждаги мактабга жўнатиб юборишади.\nЁш Диккенс актёр бўлишни орзу қилар, бироқ оиладаги оғир шароит туфайли у ишлаб пул топишга мажбур эди. У стенографияни ўрганиб, газетада мухбир бўлиб ҳам ишлайди. 1833 йил декабрь ойида унинг илк “Жаноб Минс ва унинг амакиваччаси” номли очерки эълон қилинади.\nАйни куч-қувватга тўлган Чарлз Диккенс 20 ёшида нафақат жисмонан, балки ижод борасида ҳам бироз улғаяди, юморга мойиллиги ортади: у келажакда ким бўлишини билмаса-да, кун келиб машҳур бўлиб кетишини ич-ичидан сезарди. У иш фаолиятини театрдан бошлайди-ю, лекин шароит тақозоси туфайли у ерда ҳам узоқ ишлолмайди. Орадан бир йил ўтгач эса унинг илк “Поплар Волкдаги тушлик” деб номланган ҳикояси “Лондон периодикал” ойлик журналида чоп этилади. Шу ҳикоя сабаб у Фурнивал меҳмонхонасида яшай бошлайди, негаки, Чарлз энди сиёсат борасида ҳам етук журналистга айланиб улгурган, парламент баҳсларида қатнашиб, Британия бўйлаб ялпи сайлов компаниялари ҳақида “Морнинг Хроникл” газетасида янгиликлар бериб борарди. У ўзининг қўлёзмаларига Боз-Боз деб имзо чекарди. Ҳолбуки, бу тахаллус аввалига Мозес бўлиб, кейинчалик бу исм оғиздан-оғизга ўтиб, Бозесга айланган, янада қисқариб, Бозга айланиб кетганди.\n1836 йилдан ёш адиб “Оливер Твист” асари устида иш бошлайди. 1838 йилда бу роман унга мислсиз шон-шуҳрат келтиради ва Диккенснинг дурдона асарларидан бири сифатида тарихга муҳрланади.\n1836 йил 2 апрелда 24 ёшли Чарлз “Ивнинг Хроникл” газетаси муҳаррири Жорж Хогартнинг қизи Катерин Томсон Хогартга уйланади. Орадан бироз ўтиб улар Фурнивалга қайтишади ва биринчи фарзанди Чарли туғилади. У укаси Фредерик ҳамда 17 ёшли қайинсинглиси Мэри билан Блумсбери(Лондон)га кўчиб келади. Диккенс Мэрини тобора сўлиб бораётганидан, ўзининг қўлидан ҳеч нима келмаётганидан азият чекарди. Лекин 1837 йилда Мэри оғир хасталикдан (хасталик ҳақида маълумотлар қолдирилмаган) Чарлзнинг қўлида жон беради. Мэрининг бевақт ўлими унинг руҳиятига жуда қаттиқ таъсир қилиб, анча пайтгача ўзига келолмай юради. Унинг сиймоси Диккенснинг кўз ўнгидан кетмасди. У билан боғлиқ хотираларни эса ўзининг “Кичкина катта” номли асарида Роуз Мейли тимсолида акс эттиришга эришади. Ҳатто “Оливер Твист” романини давом эттиришга ҳам қўли бормайди.\n1842 йилда Чарлз Диккенс оиласи билан биринчи марта АҚШ ва Канадага сафар уюштирадилар. Сафар давомида ёзувчи жуда кўплаб муаммоларга дуч келади.\nЁзувчи 1844 йили қисқа вақт Италияда, кейин эса Швейцарияга (1846) сафар қилганди. Шу асно Диккенс ижодида жиддий ўзгариш рўй беради. “Домби ва унинг ўғли” ҳамда “Девид Копперфилд” сингари жиддий мавзудаги романларини ёзиб битиради…\n1850 йилларда Диккенс ижоди янги босқичга кўтарилади. Бу даврда у “Совуқ ўт”, “Оғир дамлар”, “Икки шаҳар ҳақида қисса” романларини ёзади. Бу романларда жамиятда юз бераётган муаммолар бадиий, ёрқин бўёқларда қаламга олинади.\nДиккенс ҳақида биограф Клейр Томалин анча илиқ гаплар ёзиб қолдирган. Клейр ёзувчини қаҳрамон яратиш бўйича Шекспирдан кейинги ўринда турадиган моҳир адиб эканини алоҳида таъкидлайди. Унинг қаҳрамонлари, айниқса, оригинал исмлар билан топилган образлар инглиз адабиётида абадиятга муҳрланган. Масалан, Абуназар Скруж, Ёқуб Марли, Боб Кретчит, Оливер Твист, рассом Доджер, Девид Копперфилд, Самуэл Пиквик, Урия Ҳип сингари қаҳрамонлар ҳозирда Британия маданияти намояндаларига айланган.\nВиржиния Вулф унга қуйидагича таъриф беради: “Диккенсни ўқиганимизда руҳий жиҳатдан ўзимизни яна қайта поклагандек бўламиз. У аниқ ва муқаррар бўлмаган, деталларда учрамайдиган қаҳрамонларни яратди, лекин унинг ёввойи қалами ажабтовур, ўзига хос образларни кашф этдики, уларни илғамасликнинг иложи йўқ эди”.\n1870 йилнинг 8 июнь куни Диккенс кун бўйи қаттиқ ишлаш жараёнида инсултдан ҳушини йўқотади ва эрталабгача ўзига келмайди. 9 июнь куни Чарлз Диккенс ўз уйида оламдан ўтади. Ўзининг васиятига кўра, уни Вестминстер Эббейдаги Шоирлар бурчагига дафн этадилар. Унинг қабрига: “1870 йилнинг 9 июнида 58 ёшида Кент шаҳридаги Рочестер яқинидаги Ҳаем қишлоғида, ўзининг қароргоҳида вафот этган Чарлз Диккенс (Англиянинг энг машҳур муаллифи) хотирасига бағишланади. У бечоралар, мазлумлар ва тушкунларнинг ҳамдарди эди, унинг вафотидан сўнг Англияда буюк ёзувчилар сафи биттага камайди…” деган сатрлар битилади.\nОхирги марта қизи Жоржина ёзувчидан қаерда ухлашини сўраганда у “Ерда!” деб жавоб берганди… Бу унинг охирги иқрори эди.\nҲозирда кўплаб музейлар Чарлз Диккенс номи билан аталади, унинг асарлари ва қаҳрамонлари акс этган байрамлар муттасил нишонланиб келинади. Портсмутда Чарлз Диккенс уй-музейи ҳам бор. 1891 йилда Филаделфияга қўшни ҳудуд бўлмиш Кларк Паркдан Франсис Эдвин Элвелл томонидан тарошланган Диккенснинг бронза ҳайкали топилади.\n2012 йили эса Лондон музейида ёзувчининг 200 йиллик юбилейи зўр тантана билан нишонланди. Бу тантана халқнинг унга бўлган буюк эҳтироми ва эътирофидир.\nБобур Наби тайёрлади.\n← Аввалги Аввалги Султонга дарс берган қул\nКейинги → Кейинги: Сизни, отамни ва ёқтирган оёқ кийимимни қолдириб келдим…


Электрон тижоратнинг қоидалари ишлаб чиқилди\n20:09 / 15.02.2016\nЎзбекистон Республикасидаги электрон тижорат қоидаларини тасдиқлаш тўғрисидаги ҳукуматнинг қарорининг лойиҳаси Интерактив давлат хизматлари ягона порталига муҳокама жараёни учун жойлаштирилди. Бу ҳақида «Газета.uz» хабар берди. Муҳокама февраль ойи якунига қадар давом этади.\nМазкур ҳужжатда кўра, ахборот тизимларидан фойдаланиб тузилган шартнома ёзма шаклда бўлади, томонлар имзолаган ва муҳрлаган шартнома билан тенглаштирилади.\nЭлектрон тижорат шаклида маҳсулотларни сотиш, ишларни бажариш ва бошқа хизмат кўрсатиш учун рухсат берувчи ҳужжатга талаб этилмайди. Қолаверса, маҳсулотларни шахсий транспорт воситаси орқали етказиб бериш учун ҳам лицензия олиш шарт эмас.\nШунингдек, лойиҳа қоидаларда электрон савдо майдонлари Ахборот технологиялари ва коммуникацияларини ривожлантириш вазирлиги томонидан шакллантириладиган веб-сайтлар ва бошқа электрон манбалар ягона рўйхатига киритилиши кераклиги кўзда тутилган.


АҚШ Хитойга Ҳонгконгдаги вазият сабабли жиддий оқибатлар билан таҳдид қилди\nЖаҳон 08:56 / 15.08.2019 18457\nАҚШ президентининг миллий хавфсизлик бўйича ёрдамчиси Жон Болтон Хитойни Ҳонгконгдаги вазият ёмонлашса, “жиддий иқтисодий оқибатлар” кутиши мумкинлигини айтди.\nБолтон “қитъадаги Хитойга 60 фоизга яқин инвестиция Ҳонгконг орқали келишини” таъкидлаб ўтган.\n“У ерда инглиз тизимига асосланган ишончга лойиқ суд тизими мавжуд, судлари холис ҳисобланади. Агар Ҳонгконг Хитой ҳукуматининг ёмон қарори сабабли бу нуфузини йўқотса, Хитой учун жиддий иқтисодий оқибатлар бўлади”, деб айтган Болтон.\nУ, шунингдек, АҚШ конгрессида Ҳонгконгдаги воқеалар сабабли “ўзгарувчан кайфиятлар” кузатилаётганини, Хитой ҳукуматининг у ерда хатога йўл қўйиши “Капитолий тепалагида портлаш келтириб чиқариши мумкинлигини” айтган.\n“Хитой етакчилари Ҳонгконгда амалга ошираётган қадамларига эътиборли бўлишлари лозим. АҚШдаги одамлар Тяньаньмэнь майдонидаги воқеаларни унутишмаган. Улар танклар олдида турган эркак сурати, озодлик ва демократияни сўраган хитойликлар овозларини эслашади. Ҳонгконгда шундай хотираларни вужудга келтириш катта хато бўлади”, деб қўшимча қилган Болтон.\nБу орада АҚШ президенти Дональд Трамп Хитой раиси Си Цзиньпин “Ҳонгконг муаммосини тез ва инсонийлик билан ҳал қилишни истаётганига” ишонч билдирган.\n“Мен президент Си Цзиньпинни яхши биламан. У ўз халқини қаттиқ ҳурмат қиладиган ажойиб етакчи. У, шунингдек, “кескин ишларда” ҳам яхши инсон. Менда агар президент Ҳонгконг муаммосини тез ва инсонийлик билан ҳал қилишни истаса, буни қила олишига ҳеч қандай шубҳа йўқ”, деб айтган Трамп.\nҲонгконгда июнь ойидан бери норозилик намойишлари давом этмоқда. Мутахассисларнинг фикрича, намойишлар тўхтамаса, Пекин Ҳонгконг устидан назоратни кучайтириши мумкин.\n23:38 / 21.11.2019 7851\n22:57 / 21.11.2019 4238


Адвокат мақомига талабгорлар учун малака имтиҳони бўйича янги тартиб белгиланди\nЎзбекистон 09:45 / 12.01.2019 4667\nАдвокат мақомини олишга талабгор шахслар учун малака имтиҳони бўйича янги тартиб белгиланди, деб ёзмоқда Norma.\n2018 йилнинг май ойида президент томонидан адвокатлар фаолиятини лицензиялаш қоидаларини ўзгартириш таклиф этилди - адвокатлик фаолияти мутахассисликлари бўйича алоҳида лицензияларни жорий қилиш. Адвокатлик тузилмасида мажбурий стажировка ўташ муддатини 6 ойдан 3 ойга қисқартириш. Давлат ташкилотларининг юрисконсульти, судья, прокурор, терговчи ёки суриштирувчи лавозимида камида 3 йил фаолият юритган шахсларни мажбурий стажировкадан озод этиш. Янгиликлар 2018 йил 1 июлдан кучга кириши керак эди. Бироқ «Адвокатура тўғрисида»ги Қонунга 2018 йил октябрга келиб ўзгартиришлар киритилди.\nҚонуности ҳужжатларини мувофиқлаштириш пайтида лицензиялаш жараёни амалда тўхтатилган эди. Шу боис қабул қилинган ҳужжат мазкур жараённи тиклаш учун жуда муҳим ҳисобланади.\nМалака комиссияларида адвокатлар кўпчиликни ташкил этиши кераклиги белгиланган. Ҳудудий комиссиялар аъзолари сони 7 ёки 9 нафардан иборат бўлади. Тегишинча, аъзолардан 4 ёки 5 нафари адвокатлик ҳамжамияти вакили бўлиши лозим. Бунда Адвокатлар палатаси ходимлари комиссияда иштирок этиши тақиқланди. Қолган комиссия аъзолари адлия органлари, судлар ва бошқа ташкилотларнинг ҳуқуқ соҳасидаги тажрибали ходимларидан тайинланади.\nТалабгорлар судланмаганлиги ва муомалага лаёқатлилиги тўғрисида маълумотни комиссияга мустақил равишда топширадилар. Илгари бундай маълумотларни тўплаш малака комиссияси котибига топширилар эди. Муомалага лаёқатлилик тўғрисида маълумотнома бўйича эса маъмурий тартиб мавжуд эмас. Демак, Васийлик ёки ҳомийлик белгиланишига муҳтож бўлган шахсларни, уларнинг жойлаштирилганлиги ҳамда мол-мулкини ҳисобга олиш давлат реестридан маълумот олиш учун ҳокимиятга мурожаат қилиш лозим.\nАдлия вазирлиги имтиҳон варақасидаги саволларни тузишда иштирок этмайди. Бу билан Адвокатлар палатаси шуғулланади. Ҳар бир мутахассислик бўйича (1) фуқаролик ва иқтисодий ишни юритиш, 2) маъмурий ва жиноий ишни юритиш) саволлар бир-биридан фарқ қилади. Худди илгаригидек, ҳар бир варақага 5 тадан кўп бўлмаган савол киритилади. Комиссия талабгорлар берган жавобларни 10 баллик тизимда баҳолайди. Талабгор тўплаган балл энг юқори баллнинг 60%идан кам бўлмаслиги керак.\nИмтиҳон топшира олмаган шахслар, илгаригидек бир йилдан кейин эмас, балки 6 ой ўтгач имтиҳонни қайта топширишлари мумкин бўлади.\nҲужжат 9.01.2019 йилдан кучга кирди.


Кун тарихи: 71 йил олдин 14 февралда илк дастурловчи компьютер намойиш этилган\n14:59 / 14.02.2017\nИлк компьютерлар Иккинчи жаҳон урушига қадар, бизнес, ҳукумат ва ҳарбийлар учун кўплаб ҳисоблаш вазифаларини бажариш талаб қилинган даврда пайдо бўлган. Дастлаб бундай қурилмалар оддий ҳисоб-китобларни амалга оширувчи мураккаблаштирилган арифмометр бўлган. Ҳарбийлар иштироки олимларга ўша пайтлар кўпчилик ишонмаган мураккаб тажриба қурилмаларини йиғиш ва ривожлантиришга маблағ жалб қилишга ёрдам берган. Life шу ҳақидаги маълумоти билан бўлишди.\nENIAC - кенг кўламли вазифаларни дастурлаш мумкин бўлган биринчи компьютер бўлган. 1945 йилда йиғилган компьютер ғалаба учун хизмат қилишга улгурмаган, ишланма 1946 йилнинг 14 февралидагина жамоатчиликка намойиш этилган. У пайтлар қурилма ядрошуносларни жалб қилган.\nАртиллерия снарядлари парвози траекторияси ҳисоб-китоби учун йиғилган машина Лос-Аламосс лабараторияси учун яна 10 йил ҳисоблаш маркази сифатида хизмат қилган. Айнан шу машинада водород бомбасининг мавжудлиги исботланган ва термоядро реакциясининг назарий натижаси (соддалаштирилган шакли) ҳисобланган.\nЯнги компьютер фуқаролик ишларида ҳам ёрдам берган - унда ўша пайт учун мисли кўрилмаган аниқликдаги математик константларни ҳисоблаш амалга оширилган. Кейин эса олимлар машинани об-ҳавони аниқлашга мослаштиришган.\n19:14 / 19.01.2017


Чемпионшипдан АПЛга чиққан илк жамоа номи маълум бўлди\n«Брайтон» кейинги мавсумда Англия премьер-лигасида иштирок этишини кафолатлади.\nКрис Ҳютон бошқарувидаги жамоа мавсум якунига 3 тур қолганида «Уиган»га қарши учрашувда ғалаба қозонди. Параллел равишда кечган «Ҳаддерсфилд» ва «Дерби Каунти» жамоалари учрашувида эса 1:1 ҳисобидаги дуранг қайд этилди. Натижада, «Брайтон» қолган 3 турда қандай натижалар қайд этилишидан қатъи назар камида иккинчи ўринни эгаллаши аниқ бўлди.\nҲютон шогирдлари айни вақтда 92 очко билан биринчи ўринга жойлашди. Тўплар нисбати 73-36.\nТурнир жадвалида «Брайтон»дан кейинги 5та ўринни «Ньюкасл» (85 очко), «Рединг» (79), «Ҳаддерсфилд» (78), «Шеффилд Уэнсдей» (75) ва «Фулҳэм» (73) эгаллаб турибди. Энг қуйи 3 ўрин эса «Блэкберн» (44 очко), «Уиган» (40) ва «Ротерҳэм» (18) томонидан банд этилган.\nУшбу жамоа 1982/83 йилги мавсумдан бери илк марта Англиянинг энг юқори дивизионида иштирок этадиган бўлди.\n22:18 / 02.12.2017\n«Арсенал» ғалаба қозониб, турнир жадвалида юқорилади\n18:04 / 01.10.2017\nРеднапп Чемпионшип жамоасига бош мураббий этиб тайинланди\n18:23 / 18.04.2017


ПИТКЕРИЎ ҚӘНИГЕЛИК АЛДЫН АЛА ЖАҚЛАЎ ЖУМЫСЛАРЫ ТАБЫСЛЫ ӨТТИ – Экономика факультети\nЭкономика факультетиниң Финанс кафедрасында «Бакалавр» тәлим дәрежесин алыў ушын алдын ала питкериў қәнигелик жумысын жақлаў жумыслары болып өтти. Биринши рет алдын ала жақлаў онлайн режиминде болып өтти. Мәмлекетимиздеги карантин себепли илимий байланыстың бундай формада өтиўи жүдә нәтийжели болды.\nКафедра тәрепинен студентлердиң питкериў қәнигелик жумысларының алдын ала жақлаў өткериўдеги мақсети изертлеў жумысларының мазмуны ҳәм дүзилисине қойылатуғын талапларға муўапықлығын ҳәм тийкарғы бағдарларын анықлаў. Алдын ала жақлаў жумысларында қатнасқанлар факультет деканы Т.Жиемуратов, кафедра баслығы Ж.Сауханов, илимий басшылар ҳәм кафедра оқытыўшылары.\nСтудентлердиң жуўаплары ҳәм олардың илимий басшыларының түсиндирмелери қатнасыўшылар арасында қызғын дискуссияға себеп болды. Жәнеде атап өтиў керек, студентлердиң питкериў қәнигелик жумыслары жоқары дәрежеде таяр екенлиги, олар табыслы жақлаўы ушын мотивация есапланады.\nПиткериў қәнигелик жумыслары унамлы баҳаланған студентлерди жақлаўға қабылланды.\nФинанс кафедрасы баслығы\n← ПИТКЕРИЎ ҚӘНИГЕЛИК АЛДЫН АЛА ЖАҚЛАЎ ЖУМЫСЛАРЫ ТАБЫСЛЫ ӨТТИ ПИТКЕРИЎ ҚӘНИГЕЛИК АЛДЫН АЛА ЖАҚЛАЎ ЖУМЫСЛАРЫ ТАБЫСЛЫ ӨТТИ →


ХАЗИНА ҒОЙИБДАН ЭМАС, МЕҲНАТДАН КЕЛАДИ - Ўзбекистон овози газетаси\nМамлакатимизда пахтани қайта ишлаш саноатини ривожлантириш, соҳага жаҳон андозаларига мос янги технологияларни жорий этиш борасида катта ишлар амалга оширилмоқда. «Тошкентпахтасаноат» ҳудудий акциядорлик бирлашмаси тизимидаги корхоналар фаолияти бунга ёрқин мисол бўла олади. Деҳқонлар пешона тери эвазига етиштирилган ҳосил қайта ишланиб, бирлашма тасарруфидаги 8 та пахта тозалаш корхонасида толага айлантирилмоқда. Тайёрланган пахта толаси эса дунёнинг кўплаб мамлакатларига экспорт қилинаётир.\n— «Ўзбекистонда ишлаб чиқарилган» тамғаси туширилган пахта толаси дунёдаги энг етакчи бўлган Ливерпуль, Нью-Йорк, Бремен, Гданьск биржаларида муносиб ўрин эгаллаётир, — дейди бирлашма раиси Садриддин РАСУЛОВ. — Бугун ўзбек пахтасининг шуҳратини янада баланд кўтариш учун барча имкониятларни ишга солишимиз зарур. Манфаатдорлик ҳисси деҳқон-фермерни ҳам, буюртмачи ва тола ишлаб чиқарувчиларни ҳам пахтачиликка бўлган муносабатини тубдан ўзгартиришни тақозо этмоқда. Бундан кўринадики, жаҳон бозорида ўз ўрнимизда собит қолишимиз учун энг аввало, тола сифати юқори бўлган навлар масаласига алоҳида эътибор бермоғимиз лозим. Айни дамларда тармоқдаги айрим муаммоларни тезроқ бартараф этиш чоралари кўрилаётгани яхши самара бермоқда. Кечпишар, касалликка чидамсиз, тола сифати жаҳон андозаларига жавоб бермайдиган навлар сони йил сайин камайтириб борилмоқда. Вилоятимиздаги кўплаб деҳқон-фермер хўжаликларида IV-V типга мансуб, толаси жаҳон бозорида харидоргир «С-6524», «Наманган-77», «АН-Боёвут-2» сингари навларни кўпроқ экишга эътибор бердик. Сабаби, бу навлар хомашёсидан тола чиқиш даражаси 33-35 фоизни ташкил этмоқда. Қолаверса, улар вилоятимиз тупроқ, иқлим шароитига ҳам мос.\nДарҳақиқат, бирлашма жамоаси ўтган йилни яхши кўрсаткичлар билан якунлади. Чунончи, тайёр маҳсулотларни шартномалар асосида истеъмолчиларга етказиб бериш ва сифатли тола ишлаб чиқариш суръати бирмунча ошди. Бундан ташқари, Бекобод туманидаги «Далвирзин» пахтани қайта ишлаш корхонаси янгидан барпо этилди. Юқори Чирчиқ туманидаги «Ўзбекистон» пахтани қайта ишлаш корхонаси акциядорлик жамияти ҳамда Чиноз тажриба-экспериментал пахта тозалаш корхоналари пахтани қайта ишлашда дунёда етакчи ҳисобланган замонавий технологиялар билан тўла жиҳозланди.\nБирлашмага қарашли Бўка пахтани қайта ишлаш корхонасида «С-6524», «Андижон-36» сингари пахта навлари қайта ишланади. Бу навдаги пахта толаси жаҳон бозорида харидоргирдир. Корхонада 2012 йил пахта мавсумида тумандаги 470 дан зиёд фермер хўжалигидан 37 минг 577 тонна пахта хомашёси қабул қилиниб, ундан шу кунгача 7 минг тоннадан зиёд сифатли тола олинди.\n— Айни дамларда корхонамизда ўтган йилдаги пахта ҳосилидан жаҳон бозорида харидоргир бўлган IV типга мансуб тола олинмоқда, — дейди корхона раҳбари Темур Пўлатов. — Олинаётган тола чиқими эса 32-33 фоизни ташкил қилаётир. Бу маҳсулот «Тошкент-тола» минтақавий пахта терминали омбори орқали чет давлатларга жўнатилмоқда.\nЭкспортдан келадиган даромад мамлакатимиз равнақи, қолаверса, пахтачилик соҳасининг ривожига улкан ҳисса бўлиб қўшилади. Толанинг 80-90 фоизи хорижга экспорт қилиниши ҳам ана шундан.\n— Пахтани қабул қилиш, хомашёни қайта ишлаб толага айлантириш мураккаб жараён, — дейди бирлашманинг тайёр маҳсулотларни истеъмолчиларга етказиб беришни ташкил этиш бўлими бошлиғи Қудрат Собиров. — Бу жараёнда ўнлаб, ҳатто юзлаб техникалар тинимсиз ишлатилади. Йўл қўйилган озгина хатолик ҳам тола сифатини бузиб қўйиши мумкин. Шу боис раҳбардан тортиб то оддий ишчигача мавсумда масъулият билан меҳнат қилади. Ўтган 2012 йилда вилоятимиз пахта далаларида етиштирилган ҳосил тизимимиздаги пахта тозалаш корхоналарида қайта ишланиб, ундан жорий йилнинг шу давригача 40 минг тоннадан зиёд сифатли тола олинди. Тайёр маҳсулот хорижга экспорт қилинди.\nҲаракат бор жойда — барака бор, деганларидек, жорий йилнинг шу даврида Чиноз тажриба-экспрементал пахтани қайта ишлаш корхонаси акциядорлик жамиятида 5 минг 300 тоннадан зиёд сифатли тола олиниб, тайёр маҳсулот хорижга экспорт қилинди.\nЯна бир янгилик: корхона ўзининг бош биноси ва пахта тозалаш цехларини бутунлай реконструкция қилди. Меҳнат унумдорлиги паст асбоб-ускуналар ўрнига Хитойнинг пахтачилик саноатида етакчи ҳисобланган «Hongrun» компаниясининг замонавий ускуналари ўрнатилди.\n— Бунинг самараси ўлароқ, пахта хомашёсини толага айлантириш жараёнлари соддалашди, — дейди корхона раҳбари Фаррух Артукметов. — Қўл меҳнати, электр энергия сарф-харажатлари икки-уч бараварга камайди. Тизим юз фоиз автоматлашган. Пахта хомашёсини тозалашдан тортиб, то тайёр маҳсулотга айлантиргунга қадар бўлган жараёнлар компьютерлар ёрдамида бошқарилаётир. Ана шундай қулайликлар эвазига пахта толаси олиш ҳажми ошди. Бу — бир неча тонна юқори сифатли тола, миллион-миллион сўмлик қўшимча даромад деганидир.\n— Биласизми, экспортга чиқариш учун ўлчами, сифати, нави, ранги бир хил бўлган муайян миқдордаги тола талаб қилинади, — тушунтиради Садриддин РАСУЛОВ. — Биз ана шу мақсадда замон талабларидан келиб чиқиб, тизимимиздаги барча корхоналар ишини тобора такомиллаштиришни мақсад қилдик ва бу йўлда изланишлар олиб бораяпмиз.\nБиргина мисол. Илгарилари тола тойлари дағал симлар ва кўримсиз матоларда қадоқланган бўлса, эндиликда тайёр маҳсулотлар полиэтелен қоплар ичига жойлаштирилиб, бежирим ленталар билан безатилмоқда. Бу ҳам жаҳон бозорида маҳсулот рақобатбардошлигини оширишга хизмат қилади. Самара ҳам шунга яраша: айтишади-ку, «хазина ғойибдан эмас, меҳнатдан келади» деб.\nБирлашма тасарруфидаги пахтани қайта ишлаш корхоналари, жамоалари сифатли тола олиш ва уни хорижга экспорт қилиш борасида астойдил меҳнат қилиб, мамлакатимиз иқтисодий қудратини юксалтиришга муносиб ҳисса қўшмоқда.


Илк минора қачон ва қаерда қурилган? - Fitrat.uz\nБош саҳифа / Мақолалар / Илк минора қачон ва қаерда қурилган?\nИлк минора қачон ва қаерда қурилган?\nAprel 27, 2017\tИлк минора қачон ва қаерда қурилган?da fikr bildirishni o'chirish 441 Кўришлар\nТарихий обидаларимиз савлати ва салобати ҳали ҳануз ёш авлодни ва юртимизга келган меҳмонларни ҳайратга солишдан тўхтамайди. Улардан Кешдаги “Оқ сарой”дан тортиб Бухородаги Арк мажмуаси, Самарқанддаги Регистон мажмуаси ва шу каби фахримизга сабабчи обидаларимиз бисёр. Ана шу обидалардаги миноралар қачон ва қаерда вужудга келгани ҳақида турли маълумотлар бор.\nИроқ ва Ўрта Осиёда “минора”, Миср, Қувайт каби давлатларда “мезана”, Араб ярим оролининг ғарбида “сувьмаъа” деб аталади, бизнинг юртимизда ёшу-кекса минора сўзи билан яхши танишади. Масжидларимизни минорасиз тасаввур қила олмаймиз, айниқса қадимий масжидларимиз ҳақида сўз кетганда Бухородаги “Минораи Калон”, Хоразмдаги “Калта минора”, замонавий миноралардан Кўкча даҳасидаги “Шайх Зайниддин” минораларини билмайдиган ҳамюртларимиз топилмаса керак. Улар ўтмишдан хабар бериб, ҳали ҳануз савлат тўкиб турибди.\nМинораларнинг шакли ҳар хил бўлсада, бир шаҳардаги минора бошқасидан деярли фарқ қилмайди. Пойдевор, осмонўпар бўйи, ички айлана зина ва кўкка бўй чўзган гумбаздан иборат. Қанчалик узун бўлса ҳам масжиднинг узвий бир бўлаги ҳисобланади. Дастлаб, минорадан азон орқали намозга мусулмонларни чақириш мақсадида фойдаланилган. Кейинчалик уларда ўт ёқиб ёхуд фонуслар ўрнатиб, мусофирларга тўғри йўл кўрсатиш, халқни хавфдан огоҳлантириш вазифаси ҳам юклатилган. Ўтмишда давлат аҳамиятига молик фармон, қарор каби расмий ҳужжатларни эълон қилиш вазифасида фойдаланилган. Бу эса вақт ўтиши билан Ислом архитектурасида катта бурилиш ясади. Баъзилари осмонўпар бўлса, баъзиси думалоқ, баъзиси кўпбурчакли, айримлари нақшинкор-кошинли, баъзилари араб коллиграфияси санъати дурдонасига айланди. Классик Ислом архитектураси мутахассислари минораларни қурилиш тарзи ва шаклига кўра, тарихий даври, исломнинг таъсири ёки султон, халифа, амир ва подшоҳлардан иборат шахсларга қараб классификация қилишган. Унга шаҳар кўрки, хавфдан омонлик, янгиликлар, кашфиётлар манбаи сифатида қарашган.\nБироқ, Расулуллоҳ алайҳиссалом даврида миноралар бўлмаган. Муаззин баландроқ жойга чиқиб мусулмонларни чақирган. Буюк саҳоба Билол бин Рабоҳ масжидни тепасига чиқиб илк азонни айтган. Исломнинг ёйилиши, ҳудудларнинг кенгайиши минораларга эҳтиёжни тезлаштирди.\nАксарият тарихшунослар иттифоқига кўра, ислом кириб келгандан сўнг араб жазирасида қурилган масжидлар минорасиз бўлган. Илк миноралар Дамашқ ва бошқа ислом давлатларида Уммавийлар сулоласи давридан бошланади. Демак, Исломда биринчи бўлиб олтибурчакли минора Сурия пойтахти Дамашқдаги “Уммавийлар” жомеъ масжидида қурилган. Мазкур минорани Муовия бин Абу Суфён қурдирган.\nСўзимиз охирида бобокалонимиз Амир Темур ҳазратлари айганларидек “Қудратимизга амин бўлмоқчи бўлсангиз – Биз қурдирган иншоотларга қаранг”.\nАбдуҳаким Боқиев тайёрлади\nАввалги Оналарнинг дуолари олтиндир\nКейинги Лоқайдлик ва бепарволик – тинчлик ва хотиржамликка рахна соладиган иллат


Карантин даври чўзилиб кетса ҳам қишлоқ хўжалиги маҳсулотлари таъминотида тақчиллик бўлмайди – вазир ўринбосари\n20:14 / 17.04.2020\nЎзбекистонда қишлоқ хўжалиги маҳсулотлари захираси етарли миқдорда. Карантин муддати чўзилиб кетган тақдирда ҳам аҳолини маҳсулотлар билан таъминлашда етишмовчилик бўлмайди.\nБу ҳақда 17 апрель куни АОКАда бўлиб ўтган брифингда қишлоқ хўжалиги вазири ўринбосари Саидкамол Хўжаев маълум қилди.\n“Республикада карантин муддати мабода чўзилиб кетса, аҳолини қишлоқ хўжалиги маҳсулотлари билан узлуксиз таъминлашда етишмовчиликлар бўлмайди. Бунга захирамиз ҳам, имкониятимиз ҳам етарли. Чунки жанубий вилоятлардаги миришкор деҳқонларимиз далаларида апрел ойининг биринчи декадасидан бошлаб озиқ-овқат маҳсулотлари, жумладан, пиёз, картошка, сабзи, карам, кўкатлар бозорларимизга етказиб берила бошлади.\nШунингдек, республиканинг барча ҳудудларидаги иссиқхоналарда етиштирилаётган помидор, бодринг, қалампир ва бақлажон маҳсулотлари узлуксиз ички ва ташқи бозорларга етказиб берилмоқда. Бугунги кунда республика ҳудудларида қишлоқ хўжалиги маҳсулотларини етиштириш ҳажми кундан-кунга ортиб бориши натижасида ички ва ташқи бозорларга сифатли озиқ-овқат маҳсулотлари етказиб берилади”, дея Саидкамол Хўжаевнинг сўзларини келтирмоқда Kun.uz мухбири.\nВазир ўринбосарининг таъкидлашича, тиббий меъёрлар бўйича аҳолининг мева-сабзавотларга бўлган талаби 10 млн 300 минг тоннани ташкил этади. Шундан картошкага бўлган эҳтиёж 1 млн 784 минг, сабзавотлар 4,4 млн тонна, мевалар 2,5 млн тонна, узум 593 минг тонна, полиз маҳсулотлари 583 минг тонна, дуккаклилар 115 минг тонна, гуруч 332 минг тоннадан иборат.\n“Вилоятлар ҳокимликлари билан биргаликда пандемия шароитида аҳолини озиқ-овқат маҳсулотлари билан тўлиқ таъминлаш, бозордаги нархларни барқарор сақлаб туриш, қайта ишлаш ва экспорт ҳажмини кўпайтириш бўйича ҳар бир туман кесимида дастур қайта тайёрланди.\nБунда 2020 йилда 24,8 млн тонна 88 турдаги мева-сабзавотлар, шундан 12,9 млн тонна 42 турдаги сабзавот, 5 турдаги 2,5 млн тонна полиз маҳсулотлари, 3,5 млн тонна картошка, 3,3 млн тонна 27 турдаги мева,\n1,9 млн тонна 3 турдаги узум, 630 минг тонна 4 турдаги дуккакли ўсимликлар ва 139 минг тонна 6 турдаги мойли маҳсулотлар етиштириш белгилаб олинди.\nАҳоли талаби ва экспорт имкониятларини ҳисобга олиб, етиштирилган маҳсулотларнинг 10,3 млн тоннаси аҳоли истеъмолига, 3,2 млн тоннаси қайта ишлашга ва 2,3 млн тоннаси экспортга йўналтирилади”, деди у.


Мажбурий обуна керак!!!\nМана мамлакатимиздаги газета ва журналлар 2019 йилнинг 2-ярим йиллигига обуна ишларини тарғиб қила бошлашди ва афсуски яна кўнгилдагидек натижага эришилмади... Бинобарин, обуна мавсуми ҳар доимдагидан бу йил оғир кечмоқда. Туман, вилоят ва республика миқёсидаги нашрлар адади ҳам сезиларли тарзда камайди. Хўш бунга ким айбдор? Авваламбор ҳар бир нашрнинг раҳбарлари айбдорлар...Зеро, “олма пиш, оғзимга туш” дебон бепарво бўлишди. Ҳеч бўлмаса, ҳокимлар ва тармоқлар раҳбарларини обуна уюштиришга бош-қош бўлишлари етарли сабабларни кўрсата олишмаяпти. Уларни ва халқни ишончини қозониш учун керакли чора-тадбирларни кўришлари лозим эди...\nЭътибор берган бўлсангиз, обуна мавсумида (2018 йилнинг сентяброь ойидан бошлаб) 2019 йил мажбурий обунага қарши “кураш” бошланди. Гўёки мажбурий обуна фуқроларимизнинг ҳуқуқини поймол қилармиш...Э барака топкур, ўша обуначи сарфлаган пули эвазига “маҳсулот”- газета оляпти, ўша газетани ўқийди, ўқиб бўлгандан кейин эса ўзи хоҳлаган тарзда ишлатади... Ёки ақлли ва фаросатли бўлса газета тўпламини тузиб боради. Бу албатта ҳар бир обуначининг хоҳиш иродасига боғлиқ. Тўғри янгиликлар ва хабарларни етказиш борасида ҳозирда газеталар интернет сайтларига “мағлуб” бўлаётгандир. Аммо мушоҳадага чорловчи, мулоҳазали ҳамда таҳлилий мақолаларни етказишда веб-саҳифалардан устунлиги борки, камчилиги йўқ. Шунингдек, доимо ёнида токсиз, интернетсиз ва қулай тарзда ҳамроҳ сифатида шаклланади. Газетани ўқиш учун электр энергия, трафик мегабайт ёки телефон шарт эмас...\nШу ўринда айтиш жоизки ҳар бир туман ҳокимлиги ва вилоят ҳокимлиги тасарруфидаги нашрларнинг деярли барчасида ҳозирда ҳавас қилгулик даражада бўлмасада ўзларини расмий сайтлари ҳам фаолият кўрсатмоқда. Лекин, тан олиш керак бу веб-саҳифлар ўлда жўлда қолиб кетмоқда.\nҒалати бир тенденция ҳам борки уни инкор қилиб бўлмайди. Ўша мажбурий обунага қарши туркум мақолалар бераётганлар ким? Ва уларнинг нағмасига учаётганлар-чи? Уларнинг мақсадлари нима?\nХусусан, баъзи бир сайтлар интернет ва мобил алоқа ривожланиши туфайли ҳам керакли пайтда катта саҳнага чиқди ва катта аудиторияга эга бўлди. Лекин, “Гадонинг душмани гадо” деб, айнан шу сайтларда обуна мавсумини “буғиш”га қаратилган чиқишлар қилинди ва маълум маънода улар мақсадига эришди. Айнан газета ва журналларни нашр тиражи камайишига маълум маънода бу сайтни “гуллаши”га хизмат қила бошлади. Лекин,... Ўша сайтларнинг аксарият ходимлари ҳам айнан шу нашрларда тобланган журналистлар ҳисобланишади.\nЗотан, обунанинг афзалликлари хусусида қайси нашр муҳаррири катта чиқиш қила олди? Нега улар ҳам мажбурий обунанинг афзалликлари хусусида бонг ура олишмади. Бу борада нашрлардаги муҳаррирлар бу каби сайтларга “бозор”ни бериб қўйганликлари ҳам уларнинг касбий маҳоратларини камлиги ёки замонавий тил билан айтганда менежмент ва маркетинг борасида ўқувсизлик қилишди.\nАйниқса, мактабларда деярли обуна ишлари “0” га тенг бўлди. Бечора муаллимлар ўзлари хоҳлаган нашрга ҳам ихтиёрий т арзда обуна бўла олишмади. Бу эса ўша кўр-кўрона чиқишларни самараси...Бизда дўпини олиб кел, деса калласи билан бирга олиб келиб беришади...\nМан шахсан 6 йил давомида туман ҳокимлиги газетасига муҳаррирлик қилганман. Ўша пайтлари ва ҳозир ҳам тумандаги аксарият муассасалар ва ташкилотлар раҳбарларига нашримизга обуна бўлиш “рефлекс” бўлиб қолган. Уларга ҳеч ким айтиши шарт ҳам эмас... Ҳар бир тумандаги нашр халқ ғами ва ташвиши билан ҳамнафас яшай олади.\nЗеро, ҳар бир туманда ўзига хос газетхонлари бор. Уларга на ҳоким ёки бошқа амалдор мажбурлаши шарт эмас.\nҲозирда, хусусий нашрда раҳбарлик қиламан... Ишонасизми, бутун мамлакат бўйлаб ҳар били бу нашримизда газетхонлар ўз хоҳишлари билан Қорақалпоғистон республикасидан бошлаб то Сирдарьё вилоятигача обуна бўлишади. Тўғри, унчалик ҳам катта тираж келиб чиқмайди. Шундай бўлсада, ҳар йили 1000 донадан ортиқ тираж обуначилар ҳиссасига тўғри келади. Мен бу билан нима демоқчиман. Мавжуд бўлган ихтиёри й обнуачиларни ҳам бундай нотуғри “ташвиқот”билан буғиб қўймайлик.\nЛекин, шундай бўлсада газеталарга обуна уюштириш хоҳ мажбурий ёки ихтиёрий бўлсин, ҳеч кимга зараари йўқ тадбирдир. Зотан, обуна нархларини бир меёрда сақлаган ҳолда газетхонликни ривожлантириш натижасида барча-барча маънан фойда кўради.\nТасаввур қилинг, ўйингизга 2-3 та газета “кириб” келди. Ота-онга шу газета мутоаласи билан банд бўлганини фарзандлари кўриб, гувоҳи бўлиб улағайишса...Ёки билъакс ўша уйдаги катталар ҳам ишдан келибоқ телефонини титкилаб алламаҳалгача ижтимоий тармоқларда “уя” қилиб олишаётганини кузатиб вояга етган болалар қаёқда...\nЎша ижтимоий тармоқларда “ин қуриб” олиш билан газета ва китоб мутоаласини тенглаштириб бўладими?\nХуллас, айрим “озодлик талабгорлари” мажбурий обуна инсон ҳуқуқини поймол этиш билан тенглаштираётганликларини кўриб бир жаҳлим чиқади бир ғашим келади.\nИстагимиз, ҳар бир инсон ўзи ҳоҳлаган нашрга ҳам ихтиёри тарзда обуна бўлсин, аммо шу туманда ёки вилоятда яшаб истиқомат қиляптими, демак ўша ернинг нашрига обуна бўлиши ҳам ўзига хос ВАТАНПАРВАРЛИКдир. Яна бир карра айтаман, обуна бўлди дегани пулни кўкга совуриш дегани эмас. Ваҳоланки, шу сарфлаган пулига ҳеч бўлмаса газета қоғози сотиб олди дегани. Маънавиятимизни бойитаётганлигими эса айни ҳақиқатдир. Ўша обунага сарфлаган маблағга бир йил давомида қимматбаҳо “товар” олиб турасиз, ўша пулингизга куйиб қолмайсиз...Тасаввур қилинг бир сафар 3-4 та оғайнингиз билан маишат қилмадингизда ўша пулни газетхонликга сарфладингиз... Бор йўғи шу холос...


Ўзбек Миллий Академик драмма театри. — Ўзбекистон металлургия ва машинасозлик саноати тармоқлари ходимлари касаба уюшмаси Республика Кенгаши\nЎзбек Миллий Академик драмма театри.\n19 декабрь куни “Узметкомбинат” АЖ Касаба уюшмақўмитаси ташаббуси билан яна 100 нафарга яқин металлургларимиз Ўзбек Миллий Академик драма театрида намойиш этилган спектакль томошасига бориб келишди. Ишчи-ходимларимиз спектаклдан завқ олишиб, бундай маданий хордиқни ташкиллаштирган комбинат касаба уюшмаси қўмитасига миннатдорчилик билдиришди. Металлургларимиз мана шундай маънавий ҳордиқдан эсда қоларли таассуротлар билан қайтиб келишди.\nМеталлурглар «Tаshkent city»да.


Сардор Мамадалиевнинг концерт дастуридан батафсил » PopCorn.uz - Шоу Бизнес олами хақиқати\nСардор Мамадалиевнинг концерт дастуридан батафсил\nСана: 17.11.2015 1885 қайноқ\nСанъатимизнинг хушовоз хонандаси Сардор Мамадалиев жорий йилдаги яккахон концерт дастурини халқимиз ҳукмига ҳавола қилмоқда. 15-16-17 ноябрь кунлари “Истиқлол” санъат саройида ўтказилаётган дастур юқори кайфиятда давом этмоқда. Хонанда мазкур дастурига катта тайёргарлик олиб борганини концертнинг илк дақиқалариданоқ сезиш қийин эмас эди.\nКонцерт “Ота-она” деб номланган тарона билан бошланди. Ундан сўнг “Индамади” номли қўшиғини мухлисларга армуғон этди. “Менга”, “Қалам” композицияларини жонли ижрода куйлаганда, мухлислар ҳам жонланишди. Хонандани узоқ ва давомий олқишлар билан қўллаб қувватлаб туришди.\nДастурни биринчи блогининг қисқа танаффусида Сардор Мамадалиевнинг шогирди ўзининг дилтортар қўшиғини ижро этиб берди.\n“Дўстинг ит” деб номланувчи қўшиқ билан концертнинг иккинчи блоги бошланди. Сўнг устозларни хотирлаб ижро этган “Наманган” қўшиғини жонли ижрода мухлисларга армуғон этди. Шунингдек, “Умр”, “Лазги”, “Дўстим” тароналари билан концерт давомланди.\nКонцерт дастурини қизиқчи Зокир Очилдиев олиб борди. Дастур давомида бир қатор пародиялари билан томошабинлар кайфиятини кўтарди. Мазкур концертда қўшиқларга мос равишда гўзал рақс дасталарини “Тошкент зеболари” ва “Тумор” рақс ансамблининг лобар қизлари тақдим этишди. Концерт давомида “Йигит ноласи”, “Рақамлар”, “Ажралишдик”, “Кўнглимда бир ёр”, “Попури”, Рўмол”каби мусиқий асарлар ҳам ижро этилди. Ватанимизни мадҳ этган таронасини эса ташриф буюрганлар ўзгача руҳда кутиб олишди. Сардор Мамадалиевнинг концерти номи билан аталувчи қўшиқ билан дастур ўз ниҳоясига етди.\nБир сўз билан айтганда концертда томошабинлар кутган, қалбидан чуқур жой эгаллаган тароналар ижро этилди. Концерт давомида мухлислар мамнунлигини уларнинг олқишларидан, нигоҳларидан билиб олиш мумкин эди. Бу ҳали ҳаммаси эмас. Ҳали олдинда яна бир кун бор! Биз Сардор Мамадалиевнинг ижодига омад тилаб қоламиз ва концертнинг сўнгги кунини юқори кайфиятда якунлаб олишига тилакдошмиз.


Гарварднинг ҳуқуқ мактаби қулликка алоқадор бўлган гербини ўзгартиради\n22:07 / 05.03.2016\nГарварднинг юридик мактаби XVIII асрдаги қуллар устидан ҳукмронликка боғлиқ бўлган расмий гербини ўзгартиради.\n“Биз ҳуқуқ мактабининг ўз расмий эмблемаси бўлиши кераклигига ишонамиз. Лекин у мазкур даргоҳнинг қадр-қимматини ўзида акс эттириши лозим. Ҳозирги герб бу талабга жавоб бермайди”, - дея таъкидлайди ўқитувчилар, талабалар ва битирувчилардан иборат ташаббусчи гуруҳ аъзолари.\nМактаб ўз қарорини университет маъмурияти – “Гарвард” корпорациясида эълон қилган. Бироқ бу ташаббус қачон расмий тарзда амалга оширилиши ҳақида аниқ маълумот йўқ.\n“Жуда ҳам кўп инсонлар гербдаги сурат ҳозирги замон талабига жавоб бермайди, деб ҳисоблайди. Улар суратда қуллик билан ўзаро боғлиқликни кўришмоқда”, — деб изоҳ берди Гарварднинг ҳуқуқ мактаби профессори Брюс Манн.\nГарварднинг ҳуқуқ мактаби герби расмий тарзда 1937 йилда қабул қилинган. Унда учта буғдой дастаси ва мактаб шиори - Veritas (лотинча — ҳақиқат).


«Таклифга қараб биз тайёрмиз, марҳамат. Агар шунга эҳтиёж бўлса, ўтказилади», – деди Дин ишлари бўйича қўмита раисининг биринчи ўринбосари. Унинг таъкидлашича, Қуръон ва ҳадис мусобақалари тўхтатиб қўйилмаган ва тўхтатилмайди ҳам.\nБугун, 10 декабр куни АОКАда Ўзбекистоннинг диний эркинлик бўйича «Махсус кузатувдаги давлатлар рўйхати»дан чиқарилгани юзасидан матбуот анжумани бўлиб ўтди.\nТадбирда масъулларга 2018 йили президент ташаббуси билан республика миқёсида Қуръон ва ҳадис мусобақалари ўтказилгани, аммо шундан сўнг бундай тадбирлар қайта ташкил этилмагани юзасидан савол берилди.\nСаволга Дин ишлари бўйича қўмита раисининг биринчи ўринбосари Музаффар Комилов жавоб берди.\n«Қуръон мусобақасини ҳеч ким тўхтатгани йўқ. Ташкилотчилар Қуръон мусобақасини ўтказиш тўғрисида таклиф билан чиқишса, бу масала дастурларга киритилади ва у ўрнатилган тартибда ўтказилади.\n«Кимдир тўхтатиб қўйибди», деган ҳар хил гумонларга ўрин йўқ, эҳтиёжга кўра бундай мусобақалар бўлган, бўлади. Ҳозир ҳам бу дастурга киритилган, диний соҳа ходимлари ўртасида Қуръон мусобақалари ва Ҳадис мусобақаларини ўтказиш бўйича таклифларнинг ҳаммаси қабул қилинган, [тартиби] ишлаб чиқилмоқда», – деди Комилов.\nУнинг сўзларига кўра, агар Ўзбекистон мусулмонлари идораси таклиф билан чиқса, аҳоли ўртасида Қуръон мусобақаси ўтказилиши мумкин.\n«Таклифга қараб биз тайёрмиз, марҳамат. Агар шунга эҳтиёж бўлса, ўтказилади. [Қуръон мусобақаларини] тўхтатганимиз йўқ ҳеч қачон. Тўхтамайди. Кенгроқ қамровда, кичикроқ миқёсда бўлиши мумкин, лекин бу мусобақа ўзининг самарасини бериб келади.\n[Бундай мусобақалар] соҳа мутахассислари, профессионаллар ўртасида ўтказилиши мақсадга мувофиқроқ, чунки биз бу ердаги ғолибларимизни халқаро мусобақаларга жўнатамиз. У ерда ҳам ҳар йили ўнлаб жуда катта-катта ўринларни олиб келишяпти», – деди Дин ишлари бўйича қўмита раисининг биринчи ўринбосари.\nЭслатиб ўтамиз, 2018 йилда президент Шавкат Мирзиёев ташаббуси билан Ўзбекистонда биринчи маротаба кенг миқёсда Қуръон мусобақаси ўтказилган эди. Ғолиблар ва уларнинг яқинларига имтиёзли асосда Умра зиёратига йўлланма берилган, олий ўрин соҳиби – қорақалпоғистонлик ёш қори Йўлдошбек Нуриддиновга президент совғаси сифатида Gentra автомобили топширилганди.\nМусобақадан сўнг кўп ўтмай «Ҳадиси шариф билимдони» республика танлови ҳам бўлиб ўтганди. Ушбу тадбирлар янги ҳукуматнинг диний соҳага муносабати аввалгисидан фарқ қилишини тасдиқловчи омиллардан бири сифатида кўрилганди.\n«Меҳр» операциялари доирасида эркаклар ҳам қайтарилиши мумкинми? Диний қўмита вакили изоҳ берди\n14:57 / 12.12.2020\nМустақилликнинг дастлабки йилларида ёпилиб кетган минглаб масжидларнинг тақдири нима бўлади?\n17:14 / 11.12.2020\nМузаффар Комилов «Вақф» фондининг шаффофлиги ҳақидаги танқидларга муносабат билдирди\nЎзбекистон диний эркинлик бўйича АҚШ «қора рўйхати»га қандай қилиб кириб қолган эди?